qundao/data-zh-poetry huggingface dataset:
乾隆癸丑中秋，陈榕溪夫子自三河遣人走京师，招湘读书官舍，且命即日束装，趁节赏月，盖下车之第七日也。距今夕乃五年矣。夫子俸满不迁，湘复留滞都门，偃蹇如故。极思来会此节，一话万端，以病新起不果。对月孤吟，惆怅无极，时嘉庆三年戊午八月十五夜·其一
作者：宋湘
朝代：清
体裁：五言律诗

忆客三河县，今宵忽五年。感时瓜已熟，纪事月频圆。后会知何地，相违况眼前。平生一师弟，欲语转茫然。
乾隆癸丑中秋，陈榕溪夫子自三河遣人走京师，招湘读书官舍，且命即日束装，趁节赏月，盖下车之第七日也。距今夕乃五年矣。夫子俸满不迁，湘复留滞都门，偃蹇如故。极思来会此节，一话万端，以病新起不果。对月孤吟，惆怅无极，时嘉庆三年戊午八月十五夜·其二
作者：宋湘
朝代：清

宦辙还如此，羁踪那复论。冯唐垂白首，芳草漫王孙。一病连三月，孤斟冗半蹲。遥知对良夜，感旧亦声吞。
云南会城外西南隅云安寺茶树一本大可合抱高五六丈许千棱毬放万朵云酣一楼一院垂覆皆遍不见天日予引巨觥对之心魄俱振遂题诗于壁见者或以为醉或以为狂殆退之所谓予虽悔舌不可扪也
作者：宋湘
朝代：清
体裁：古风

天下茶花无甚奇，云南茶花亦迷离。入寺突兀见此本，九州万古空春姿。高火伞，低摩尼。红者玉，紫者泥。十万灶，一军麾。日亦不敢出，月亦不敢窥。朱霞青天，雷电齐飞。何年所植何物为。花叶不到处，精燄犹交驰。才大有如此，独立隘两仪。世人纷纷说少态，蚍蜉撼树真群儿。吁嗟乎，种花须种一千载，看花须看一千枝。饮酒须饮一千碗，君不见挥刘伶、斥李白，云安寺里人题诗。
京房
作者：宋湘
朝代：清
体裁：七言绝句

苦斗彊臣爪觜长，朝朝蒙气说阴阳。焦生早识京生死，易传非无远害方。
人日同墨卿太守阴青原居士自准提阁至永福寺
作者：宋湘
朝代：清
体裁：七言律诗

东风烧到木棉枝，半欲青山叫画眉。念我不来春六日，有人先踏草多时。僧僧茗供新年饼，寺寺苔侵旧客诗。一岁胜游重纪起，青鞋布袜老家赀。
人皆议少陵绝句为短予以少陵自不肯为人之所长若夫古今派别焉可诬也杜自云法自儒家有心从弱岁疲或辄以别调目之是可异已作二绝句·其一
作者：宋湘
朝代：清
体裁：七言绝句

岂果开元天宝间，文章司命付梨园。诸公自有旗亭见，不爱田家老瓦盆。
人皆议少陵绝句为短予以少陵自不肯为人之所长若夫古今派别焉可诬也杜自云法自儒家有心从弱岁疲或辄以别调目之是可异已作二绝句·其二
作者：宋湘
朝代：清
体裁：七言绝句

满眼馀波为绮丽，少陵家法必风骚。千秋尚有昌黎老，流出昆崙第二条。
人皆议少陵绝句为短，予以少陵自不肯为人之所长。若夫古今派别，焉可诬也。杜自云，法自儒家有，心从弱岁疲。或辄以别调目之，是可异已。作二绝句
作者：宋湘
朝代：清

岂果开元天宝间，文章司命付梨园？诸公自有旗亭见，不爱田家老瓦盆。满眼余波为绮丽，少陵家法必风骚。千秋尚有昌黎老，流出昆仑第二条。
人皆议少陵绝句为短，予以少陵自不肯为人之所长。若夫古今派别，焉可诬也。杜自云，法自儒家有，心从弱岁疲。或辄以别调目之，是可异已。作二绝句·其一
作者：宋湘
朝代：清

岂果开元天宝间，文章司命付梨园？诸公自有旗亭见，不爱田家老瓦盆。
人皆议少陵绝句为短，予以少陵自不肯为人之所长。若夫古今派别，焉可诬也。杜自云，法自儒家有，心从弱岁疲。或辄以别调目之，是可异已。作二绝句·其二
作者：宋湘
朝代：清

满眼余波为绮丽，少陵家法必风骚。千秋尚有昌黎老，流出昆仑第二条。
介眉篇寿制府梅坪先生·其一
作者：宋湘
朝代：清
体裁：古风

不受介眉酒，请进介眉篇。篇中何所言，在滇斯言滇。滇民谓公来，文肃而武虔。滇云日五色，滇水日清涟。滇山百万重，椎髻皆安眠。宅者宅其宅，田者田其田。前年缅宁卒，去岁腾越军。一出扫渠丑，永靖蛮方蛮。滇南盛军府，未有如公贤。堂堂蜀丞相，远在高曾前。后来鄂开府，声施亦管弦。花开甘棠树，今已一百年。
介眉篇寿制府梅坪先生·其三
作者：宋湘
朝代：清
体裁：古风

泰山一何高，江水一何深。古之长生人，悠悠劳我心。读书滥百家，昔曾窥瑶圃。大药求茯苓，瑶草复难数。还丹久不成，蓬莱谬云睹。回车揽西荒，言寻极乐坞。投以敲门塼，我心已无主。踏实乃步虚，偭规必错矩。君看老尚书，勋业自千古。精理既道心，圭璋亦文府。三者在天壤，所立皆不腐。孔言仁者寿，岂惟古彭祖。
介眉篇寿制府梅坪先生·其二
作者：宋湘
朝代：清
体裁：古风

滇官尔何言，花果游其天。岂无霜与雪，栽者扶不颠。岂无雷与霆，儆冥而砭顽。官非无所闻，亦非无所见。历历在书史，千怪复百变。疾风兰惠凋，苦雨桃梅颤。伯夷在高位，贪泉净如练。盗蹠在高位，恶木干霄荐。言之可心悸，闻者犹胆战。官从何方来，和风吹满面。莫唱七不堪，岂学三语掾。君看老尚书，丹青五明扇。
介眉篇寿制府梅坪先生·其五
作者：宋湘
朝代：清
体裁：古风

繄余本孤根，托生在南土。离离径寸茎，雨露分甘乳。无端随秋飙，旋转入野圃。远志误出山，小草知奚补。岂谓药笼宽，置之参苓伍。言能濯泉清，不辞戴月苦。拂拭备殷勤，教诲出肺腑。仰窥大臣心，俯念大匠斧。器使天下理，善任群方抚。寰宇重硕肤，朝廷隆夹辅。祝公非谀公，一字一实诂。阶下万人心，天锡公多祜。
介眉篇寿制府梅坪先生·其四
作者：宋湘
朝代：清
体裁：古风

馀事作诗人，言配古作者。苟无古性情，安得真风雅。当其惨澹时，乾坤乃一我。出手捕风云，倾心调水火。意得清飔生，笙竽奏其左。芙蓉去雕饰，兰苕徒婀娜。庾信老更成，昌黎硬而妥。时时大篇出，名理周钜琐。岂惟备忠爱，徵角亦包裹。国朝盛文章，南北几人可。遥遥二百年，耆旧记亦颇。瞻公如星辰，乔松复硕果。
介眉篇寿制府梅坪先生制府梅坪先生颁示剿平临安澧社江外逆夷纪事诗谨书其后五首·其一
作者：宋湘
朝代：清
体裁：古风

圣人弦威弧，吹万绥群方。中天悬日月，隙牖承明光。云南古靡莫，开辟非洪荒。夷种虽蠢杂，履戴同编氓。江外在何许，澧社瘴疠乡。且可禦魑魅，谁复苛犬羊。如何忽弄兵，初犹争酒浆。夜郎竟自大，嗟哉真豺狼。
仍币奉答墨卿太守
作者：宋湘
朝代：清
体裁：七言律诗

一蔬亦见故人心，眼底何曾有万金。湖水隔年看早绿，江烟回首觉层深。向阳故垒残堪补，托命长镵秃更寻。但得薤除盂水共，大夫能赋客能吟。
从墨卿太守乞竹
作者：宋湘
朝代：清
体裁：七言绝句

芭蕉已遣门生致，笼竹须从地主求。仗得东风吹笋绿，十竿应作一湖秋。
以丝瓜稨豆秧分遗马秋药前辈承以诗谢即次元韵二首 其一 丝瓜
作者：宋湘
朝代：清
体裁：古风

新居辟菜畦，瓦石困砟硌。苇篱幸已编，青蔓行当索。十里南西门，万卉斗强弱。丝瓜亦何有，奴眼习葵藿。压担暮归来，香泥裹重箬。一一规地扶，行行傍阶著。及代定何时，蛙声初阁阁。园叟手未洗，庖人心已削。学藕知未能，拟莼岂有托。偶此遗芳邻，诗来慰索莫。
以丝瓜稨豆秧分遗马秋药前辈承以诗谢即次元韵二首 其二 稨豆
作者：宋湘
朝代：清
体裁：古风

瓜秧五六本，媵以豆如酥。有如嫁村女，涂抹灶下姝。嗟尔灶下姝，慎勿嗔我疏。此去近诗老，水木如吾庐。有叶当有花，宜碧更宜朱。秋风复秋雨，我来棚下趋。战茗倒七碗，说法翻三车。翩然下一蝶，小立亦斯须。瓜大豆自小，花实俱可娱。二者各有赠，此宠人世无。
伏湛
作者：宋湘
朝代：清
体裁：七言绝句

济南绝学世能传，文德勤从草创宣。记取东州伏不斗，中兴相业第三年。
伯牙琴台题壁
作者：宋湘
朝代：清
体裁：古风

噫嘻乎！伯牙之琴。何以忽在高山之高，忽在流水之深。此曲不传劳人心。噫嘻乎！子期知音。何以知在高山之高，知在流水之深。古无元解直至今。是耶非耶，相逢在此。万古高山，千秋流水。空谷题诗吾去矣。
何相文同年自金仲莲舍人处见唐伯虎自书诗稿据而有之邀同人赋诗纪事余戏为之唱
作者：宋湘
朝代：清
体裁：古风

阮生好屐祖好财，一时得失俱可哀。相文好古亦一惑，零缣断绢忍作贼。昨日炎蒸今日雨，庄周正作蛱蝶舞。忽然来登子反床，大叫起看唐伯虎。我睁两眼觑数字，贫欺病压风酸鼻。向后五首亦可伤，客情老况非颠狂。就中嘉靖新元作，眉色稍展心慨慷。无端咏眼又咏砚，此老平生六诗见。字势略无时世妆，老洗铅华露真面。眼中突兀遇此快，相文宝之奚足怪。自言劫向金仲莲，可恨笔头多狡狯。悔遁有他是何语，况云聊以固吾圉。吁嗟此卷三百年，前者谁主今谁先。古而无死古之乐，后之视今犹视昨。王侯将相几何人，丹书铁券还萧索。区区文字巧语言，此盟可寻亦可寒。幸而一取逢一舍，此见黄金彼见瓦。倾身障簏夫何为，一生几緉真閒雅。相交过眼皆烟云，此举仲莲应笑君。铜瓶嘈嘈风又起，勤劝客一茶歌且止。世上非无唐六如，白头题诗窗下死。吁嗟乎，白头题诗窗下死，得遇相文斯可矣。
侯霸
作者：宋湘
朝代：清
体裁：七言绝句

岁逢春诏万方苏，人绘临淮卧辙图。谁谓中兴无相业，一司空与两司徒。
倚楼二首喜雨也·其一
作者：宋湘
朝代：清
体裁：五言律诗

好雨清明节，流光霁又阴。时花三日众，春树百年深。鸟作催耕语，人怀饱饭心。贪天臣已惯，难怪倚楼吟。
倚楼二首喜雨也·其二
作者：宋湘
朝代：清
体裁：五言律诗

倚楼复倚楼，野水拍溪流。秧地喜多雨，麦天看近秋。人声挑菜渚，灶火打鱼舟。莫道无游伴，黄童围白头。
健马篇
作者：宋湘
朝代：清
体裁：古风

健马可用而不可用，老马不可用而可用。君不见健马一日可万里，腾风掣电血微泚，失脚已困沟中水。健马不可用而可用，老马可用而不可用。君不见老马百战胆不寒，出生入死天地宽。血肉臭腐皮骨乾，马兮马兮予心酸。
健马篇
作者：宋湘
朝代：清

健马可用而不可用，老马不可用而可用。君不见健马一日可万里，腾风掣电血微泚，失脚已困沟中水。健马不可用而可用，老马可用而不可用。君不见老马百战胆不寒，出生入死天地宽，血肉臭腐皮骨干。马兮马兮予心酸。
傅喜
作者：宋湘
朝代：清
体裁：七言绝句

外家母后祻千秋，覆辙重重在睫头。安得五侯兼十将，家家金铸傅贞侯。
僧以菘谢又付一首
作者：宋湘
朝代：清
体裁：七言绝句

十年歠过黄齑粥，十年啖过花猪肉。面目终须还本来，深谢山僧菘一束。
元妙观联
作者：宋湘
朝代：清
体裁：联

此湖此水不深浅；放鹤招鹤成古今。
元妙观门联
作者：宋湘
朝代：清
体裁：联

玉局仙人留带日；赵州和尚吃茶时。
入洞庭
作者：宋湘
朝代：清
体裁：七言律诗

客自长江入洞庭，长江回首已冥冥。湖中之水大何许，湖上君山终古青。深夜有神觞正则，孤舟无酒酹湘灵。灯前欲读悲秋赋，又怕鱼龙跋浪听。
八月十五日得四川官军扫荡安乐坪贼匪捷报二首
作者：宋湘
朝代：清

谈兵不到草莱臣，闻喜犹能作颂声。三载圣人劳旰食，万方赤子请长缨。原知此辈鱼游釜，颇费将军灶减营。拉朽摧枯好乘胜，河清还我旧升平。上皇万寿圣皇朝，一片红旗到九霄。自是天庥应如响，谁逃国法妄兴妖。势成破竹师无敌，幕有巢乌将勿骄。即待春农归洗甲，便趋春殿共闻韶。
八月十五日得四川官军扫荡安乐坪贼匪捷报二首·其一
作者：宋湘
朝代：清
体裁：七言律诗

谈兵不到草莱臣，闻喜犹能作颂声。三战圣人劳旰食，万方赤子请长缨。原知此辈鱼游釜，颇费将军灶减营。拉朽摧枯好乘胜，河清还我旧升平。
八月十五日得四川官军扫荡安乐坪贼匪捷报二首·其一
作者：宋湘
朝代：清

谈兵不到草莱臣，闻喜犹能作颂声。三载圣人劳旰食，万方赤子请长缨。原知此辈鱼游釜，颇费将军灶减营。拉朽摧枯好乘胜，河清还我旧升平。
八月十五日得四川官军扫荡安乐坪贼匪捷报二首·其二
作者：宋湘
朝代：清

上皇万寿圣皇朝，一片红旗到九霄。自是天庥应如响，谁逃国法妄兴妖。势成破竹师无敌，幕有巢乌将勿骄。即待春农归洗甲，便趋春殿共闻韶。
公孙述
作者：宋湘
朝代：清
体裁：七言绝句

左扼江陵右瞰秦，巴山蜀水本严闉。子阳何足谈形胜，骑尉荆邯自解人。
公归无久二章
作者：宋湘
朝代：清
体裁：四言诗

公归无久，官非公生初之有。尔无益于国，尔刍尔豆，尔马之丑，何不畎亩。（一章）公归无久，官非公一家之有。尔无益于民，尔车尔马，尔士之丑，何不钓叟。（二章）
公无渡河哭纤夫·其一
作者：宋湘
朝代：清
体裁：四言诗

公无渡河，公苦渡河。不渡者生，渡者如何。
公无渡河哭纤夫·其三
作者：宋湘
朝代：清
体裁：四言诗

公无渡河，公死渡河。兵戈满目，谓河水何。
公无渡河哭纤夫·其二
作者：宋湘
朝代：清
体裁：四言诗

公无渡河，公死渡河。摇摇来舟，公无渡河。
六姝咏 其一 西施
作者：宋湘
朝代：清
体裁：七言律诗

镇日吴宫有所思，别家春水满溪时。纻衣裁雪旁人见，铁甲栖风老卒知。歌舞十年双泪尽，兴亡两国一舟迟。苧萝山下谁祠庙，稍喜黄金铸范蠡。
六姝咏 其三 昭君
作者：宋湘
朝代：清
体裁：七言律诗

琵琶哀怨不须论，把酒重浇青冢魂。落日明驼军士泪，春风锦帐主人恩。玉关天远归无路，金屋门深老有村。当日蛾眉诸姊妹，画图名姓久尘昏。
六姝咏 其二 虞姬
作者：宋湘
朝代：清
体裁：七言律诗

奈何声断酒三巡，夜半君前楚舞身。事去难思范亚父，功成不过戚夫人。悲风江上无情水，艳草山前有恨春。百战天亡千古泪，名骓爱妾本埃尘。
六姝咏 其五 木兰
作者：宋湘
朝代：清
体裁：七言律诗

磨刀霍霍落钗鸣，汉月秦关此恨声。邻舍爷娘悲别死，沙场男子愧偷生。脱巾上马姨呼酒，剪锦缝旗将结营。可惜吴宫方虎斗，不教领队立功名。
六姝咏 其六 红拂
作者：宋湘
朝代：清
体裁：七言律诗

洒洒风花何等春，夜深呼酒洗风尘。竟能识我浮沈日，如此关怀将相人。剑割心肝无剧孟，云流头发有巫神。宁知多少平生泪，我看青衫他舞巾。
六姝咏 其四 绿珠
作者：宋湘
朝代：清
体裁：七言律诗

妾碎明珠客碎琴，妾怜珠内尽郎心。石交岂有狂澜起，金谷应无古井深。斜日秋风吹鬓影，落花春雨滴楼阴。美人名士俱长恨，白首同归酸鼻吟。
养疴四首·其一
作者：宋湘
朝代：清
体裁：七言绝句

牙火头风却酒钟，一瓯清粥味来浓。安心是药月光上，细数邻僧百八钟。
养疴四首·其三
作者：宋湘
朝代：清
体裁：七言绝句

暑窗欲雨集飞蝇，扑面缘头绝可憎。不肯学人轻拔剑，一炉烟火爇香藤。
养疴四首·其二
作者：宋湘
朝代：清
体裁：七言绝句

淹留传舍即为家，鸟架鱼缸岁月加。因病得閒閒不惯，月阶移几妥盆花。
养疴四首·其四
作者：宋湘
朝代：清
体裁：七言绝句

小鼠温温出窃灯，乍逢童子势凭陵。人间此辈应无数，惜少馀粮比施僧。
冯唐
作者：宋湘
朝代：清
体裁：七言绝句

记呼父老问臣郎，是岁臣年六十强。又廿七年逢圣主，不嗟臣老愧恩长。
冯奉世·其一
作者：宋湘
朝代：清
体裁：七言绝句

不烦一矢斩莎车，卫候威名重汉家。归不封侯吾不恨，恨萧少府汝疵瑕。
冯奉世·其二
作者：宋湘
朝代：清
体裁：七言绝句

自从西北患羌胡，十万中原战骨枯。借问五将军奉诏，可曾擒斩几单于。
冯异
作者：宋湘
朝代：清
体裁：七言绝句

将军大树与云齐，豆粥香收麦饭赍。谁记十年辛苦事，洛阳春殿话征西。
冯秋山别驾招同墨卿太守小集水抱楼即句
作者：宋湘
朝代：清
体裁：五言律诗

一酌论心地，湖花上几时。细量前夜雨，分举近年诗。旅食凭官好，閒愁赖病支。但令田尽绿，来住亦何期。
冯衍·其一
作者：宋湘
朝代：清
体裁：七言绝句

志大才奇冯敬通，规廉讽鲍想英风。曲阳杀贼终无益，穷老雄心一赋中。
冯衍·其二
作者：宋湘
朝代：清
体裁：七言绝句

天生才子例风尘，贾谊长沙绛灌亲。漫倚邻家詈人妇，近今不喜詈人人。
准提阁联
作者：宋湘
朝代：清
体裁：联

文字有神揭星汉；圣贤以道证人天。
出城
作者：宋湘
朝代：清
体裁：七言绝句

雨晴农务问閒忙，一路戎戎草木香。作郡太平真事业，山村五月看栽秧。
出城即事·其一
作者：宋湘
朝代：清
体裁：七言绝句

四月尽日衙放时，出城不遣旁人知。逢村问寺原非癖，冒雨看山有底奇。
出城即事·其三
作者：宋湘
朝代：清
体裁：七言绝句

燕燕平畴何所营，菜畦蝴蝶共纵横。水中栽稻折腰女，照见榴花堆髻明。
出城即事·其二
作者：宋湘
朝代：清
体裁：七言绝句

最爱芰荷翻小白，极愁童稚折新荑。浑流雨过涨三尺，湿树云团低一堤。
出守云南留别园中花木
作者：宋湘
朝代：清
体裁：七言律诗

匆匆万里出门时，行过药栏有所思。老屋只容花住稳，旧巢应有燕来知。寻常风雨篱开早，迢递云山竹报迟。桃李海棠俱手植，向人开拆莫离披。
出湖
作者：宋湘
朝代：清
体裁：五言律诗

入湖心入海，出海意如何。洒落神仙劫，虚空佛子魔。山川仍客路，天地有樵歌。君看中秋月，今宵光已多。
出郭观穫即题亭壁
作者：宋湘
朝代：清
体裁：五言律诗

夜雨收新霁，秋场喜可知。黄禾兼岁熟，香饭万家炊。社树天低处，村舂日午时。八年忙太守，留得赠农诗。
刘向
作者：宋湘
朝代：清
体裁：七言绝句

丰沛天潢自有才，纯臣达学只君推。言言忠孝兼经术，一疏真堪读百回。
刘宽·其一
作者：宋湘
朝代：清
体裁：七言绝句

五千道德守雌求，遇事方知绕指柔。卓太傅前闻认马，刘文饶处见牵牛。
刘宽·其二
作者：宋湘
朝代：清
体裁：七言绝句

谁道慈柔不掌兵，蒲鞭岂遂有威名。几回检读翻羹传，太尉惭人褊性情。
刘旷
作者：宋湘
朝代：清
体裁：七言绝句

当时守掾比君臣，往往服丧逾所亲。过礼过情吾不许，怜兹仓卒代刀人。
刘歆
作者：宋湘
朝代：清
体裁：七言绝句

名父传经汉本支，贪天名秀已堪嗤。辛勤七略谈何事，何至新都作国师。
初夏独游龙泉观访古梅题诗而返
作者：宋湘
朝代：清
体裁：古风

黑龙潭边古梅树，传闻封殖自唐年。风雷战斗壮士老，烟霞骚屑将军眠。高搴参天汉柏雨，低绕扑地秦松烟。白摧朽骨何盘盘，苍皮远出青可怜。春天花开大如盏，云中君下来翩翩。古香蓊勃昏远天，兰房蕙幕纷相鲜。美人石肠青铁肝，中有万古相思魂。问花今归向何处，满枝结子僧掩关。吁嗟客心何可言，一官万里森忧煎。荒山野水走皮骨，蛮烟瘴雨沾衣裈。狂游岂忘阮孚屐，清梦久失罗浮村。角巾东第定何日，手版西山聊暮云。青鞋布袜行箧存，心迹要与林逋论。山尖片月光当门，留诗壁上花应闻。
初颐园师萟菊图命题·其一
作者：宋湘
朝代：清
体裁：七言绝句

插到黄花万卉愁，自来重九是深秋。先生别有閒情绪，要种黄花几百头。
初颐园师萟菊图命题·其二
作者：宋湘
朝代：清
体裁：七言绝句

街头白酒尽人赊，压担霜螯郭索爬。莫怕西风吹面冷，随翁前去采黄花。
到湖北粮道任后却寄云南士民二首·其一
作者：宋湘
朝代：清
体裁：七言绝句

十年心迹众人看，回首云山路屈盘。前日出关星未落，怕教父老别离难。
到湖北粮道任后却寄云南士民二首·其二
作者：宋湘
朝代：清
体裁：七言绝句

此间城郭在江天，江上人家种水田。若问老夫今日事，春风扶上督粮船。
制府梅坪先生颁示剿平临安澧社江外逆夷纪事诗谨书其后五首·其三
作者：宋湘
朝代：清
体裁：古风

小臣曲靖守，曲靖邻夷疆。忆点曲靖兵，五百临安行。城门一杯酒，告之勇知方。少长咸有礼，窃喜用可良。所过同衽席，师律何堂堂。三月初八日，夜半红旗扬。关心问郡兵，一一无所伤。益叹丈人吉，师贞非否臧。韩范庶不远，广牧兼所长。
制府梅坪先生颁示剿平临安澧社江外逆夷纪事诗谨书其后五首·其二
作者：宋湘
朝代：清
体裁：古风

尔胁从者谁，不问爷与娘。尔蹈躤者谁，不问弟与兄。得据即带砺，以杀为糗粮。天子闻曰吁，其又可弗创。汝总督臣麟，七十须眉苍。功大心转小，身久历戎行。滋蔓不可图，用人惟厥长。臣麟拜稽首，简卒三千强。五旬而举之，天声威远扬。
制府梅坪先生颁示剿平临安澧社江外逆夷纪事诗谨书其后五首·其五
作者：宋湘
朝代：清
体裁：古风

嗟尔高罗衣，罗衣丑且长。嗟尔高借沙，借沙五尺强。江边一瓢水，所饮皆天浆。高高观音山，社树阴且凉。雌夷花满头，绣带红襦裳。尔何不自乐，颈血污我枪。累累临安市，白日屠猪羊。猪羊尚可食，尔肉不足尝。彼高者苍苍，彼广者洋洋。请读纪事诗，以保尔夷生。
制府梅坪先生颁示剿平临安澧社江外逆夷纪事诗谨书其后五首·其四
作者：宋湘
朝代：清
体裁：古风

有甲亦已洗，有弓亦已藏。天河倒雨水，芒角收欃枪。我兵朝归来，少妇凝新妆。我将昼归来，辕门旂央央。去日桃始华，归日梅乍黄。杀贼岂不苦，所喜不缺斨。如何斨不缺，未转千里粮。谁知元老心，两月满头霜。
制府蕉园先生命题摄山图图为相国尹文端公作公总督两江时搆别馆于江宁之栖霞山即摄山也极林泉登览之胜图成袁子才前辈首唱四章公叠和之一时诗老多有诗后图失哲嗣蕉园先生作藩江南日复得之重徵诗焉今先生总督滇黔出图命题谨次原韵四首·其一
作者：宋湘
朝代：清
体裁：七言律诗

何年一万松深处，有此江天有此山。江水自来仍自去，山云时出复时还。别开绿野原鸿爪，小作游仙即豹斑。父老百年谈盛美，韦贤父子到云间。
制府蕉园先生命题摄山图图为相国尹文端公作公总督两江时搆别馆于江宁之栖霞山即摄山也极林泉登览之胜图成袁子才前辈首唱四章公叠和之一时诗老多有诗后图失哲嗣蕉园先生作藩江南日复得之重徵诗焉今先生总督滇黔出图命题谨次原韵四首·其三
作者：宋湘
朝代：清
体裁：七言律诗

天外三山自可穷，大山都把小山宫。楼头香重松风夕，枕上声多江水东。偶赌墅棋惟太傅，重濡梦笔亦文通。太平军府留人想，拄笏江南杏雨红。
制府蕉园先生命题摄山图图为相国尹文端公作公总督两江时搆别馆于江宁之栖霞山即摄山也极林泉登览之胜图成袁子才前辈首唱四章公叠和之一时诗老多有诗后图失哲嗣蕉园先生作藩江南日复得之重徵诗焉今先生总督滇黔出图命题谨次原韵四首·其二
作者：宋湘
朝代：清
体裁：七言律诗

置膝陪游赏不胜，重来寻话白头僧。延平去剑终当合，少室看山更几层。上界烟霞迎面得，他人楼阁入霄能。辋川一筑成千古，当代谁为王右丞。
制府蕉园先生命题摄山图图为相国尹文端公作公总督两江时搆别馆于江宁之栖霞山即摄山也极林泉登览之胜图成袁子才前辈首唱四章公叠和之一时诗老多有诗后图失哲嗣蕉园先生作藩江南日复得之重徵诗焉今先生总督滇黔出图命题谨次原韵四首·其四
作者：宋湘
朝代：清
体裁：七言律诗

关董前驱后马杨，树根泉味几回尝。卷中人老诗名在，江上山多画稿长。真取六朝金粉扫，谁能两屐世情忘。无由陟岘陪羊叔，犹喜遗书见伯阳。
刺桐花
作者：宋湘
朝代：清
体裁：古风

刺桐枝干森攫挐，春深始叶擎异葩。何山碾出红朱砂，浓涂深渍蝉翼纱。无香不称美人鸦，有色欲妒娥眉娃。丈夫之躯红粉加，雄鸡冠髻高相誇。天公颠倒阴阳家，子都千古生咨嗟。魏徵妩媚乃尔嘉，是惟以德非色奢。请看淡白真桐华，有谁敢唤阿娘花。
前摄迤西道篆日买松子三石于点苍山三塔寺后鼓民种之为其濯濯也今日有客报余松已寻丈其势郁然成林者予喜且感系以三绝句·其三
作者：宋湘
朝代：清
体裁：七言绝句

一粒丹砂一鼎封，一枚松子一株松。何时再买三千石，遍种云中十九峰。
前摄迤西道篆日买松子三石于点苍山三塔寺后鼓民种之为其濯濯也今日有客报余松已寻丈其势郁然成林者予喜且感系以三绝句·其二
作者：宋湘
朝代：清
体裁：七言绝句

古雪神云看几回，十围柳大白头催。才知万里滇南走，天遣苍山种树来。
匡衡·其一
作者：宋湘
朝代：清
体裁：七言绝句

名儒并世数萧匡，上疏功名薄不妨。既道说诗颐可解，如何不断寺人章。
匡衡·其二
作者：宋湘
朝代：清
体裁：七言绝句

深文盗土亦何堪，持禄容容合自嫌。向使先生不牛从，肯因儒者责鸡廉。
十三诗 其一 四老
作者：宋湘
朝代：清
体裁：古风

一声两声沙场鼓，手提楼兰头入府。铁券十函大如柱，匹马短衣归射虎。
十三诗 其九 两不卖
作者：宋湘
朝代：清
体裁：古风

高楼华屋吹笙竽，君是何人饥啖蔬。一言拱手理襟裾，秀才饿死不卖书。
十三诗 其五 四无
作者：宋湘
朝代：清
体裁：古风

上界下界几千年，大儿小儿名浪传。独有汨罗一江水，直到如今无才子。
十三诗 其十一 三白头
作者：宋湘
朝代：清
体裁：古风

白头白何许，城头乌夜啼。道是韩凭妇，不是杞梁妻。
十三诗·其七
作者：宋湘
朝代：清
体裁：古风

要离荆轲双匹夫，铮铮哙等皆其徒。独有伏波不可死，直到如今无壮士。
十三诗·其三
作者：宋湘
朝代：清
体裁：古风

寒天霜熟寺门果，夜深细调煨芋火。维摩示病堂深锁，十部华严我是我。
十三诗·其二
作者：宋湘
朝代：清
体裁：古风

嫖姚营前风捲旗，交河洗马冰虬髭。茂陵初年西出师，新点丁男焉得知。
十三诗·其八
作者：宋湘
朝代：清
体裁：古风

玉环飞燕小儿女，洛水巫山空寄语。独有浣纱人丰神，直到如今无美人。
十三诗·其六
作者：宋湘
朝代：清
体裁：古风

老子庄生文字友，王乔赤松亦山叟。独有风流白乐天，直到如今无神仙。
十三诗·其十
作者：宋湘
朝代：清
体裁：古风

春日桃花吹满店，君是何人书酒欠。回头叱咤风云生，壮士穷途不卖剑。
十三诗·其十三
作者：宋湘
朝代：清
体裁：古风

白头复白头，金井落梧桐。道是关山月，不是雌雄风。
十三诗·其十二
作者：宋湘
朝代：清
体裁：古风

何许生白头，玉阶鸣蟋蟀。道是挟弹儿，不是征西卒。
十三诗·其四
作者：宋湘
朝代：清
体裁：古风

独携白鹤看山雪，千年松树茯苓结。三叩不应飞升诀，客来一茶与客别。
十二月十九日同阴青原张贤仲张南山陈仲卿至归去来堂拜东坡生日
作者：宋湘
朝代：清
体裁：古风

海云微黄海日起，瓣香来拜东坡子。高朋二张而一陈，主人汀州伊刺史。作画更有老阴铿，摹出唐寅一张纸。悬之高座笠屐动，一毡六人同拜跽。主人以我长稍前，那敢吟坛执牛耳。作诗纪事后诸贤，病手颤摇摇不止。诸贤笔笔摹东坡，师前弟子礼应尔。顾我无力斗风神，颇亦有因掉唇齿。我今生年四十七，当时赤壁髯年纪。更无人谱鹤南飞，江上谁为吹笛李。同生丙子亦枉然，再拜髯前应愧死。只有一事差可豪，两年春睡罗浮美。作诗一笑髯应闻，城头鸦归吾醉矣。
十六日晴
作者：宋湘
朝代：清
体裁：七言律诗

初三十六看晴雨，此谚从来验雨晴。今日不劳钟鼓报，昨宵犹怯水云生。即催三老当先出，便向中流自在行。沽酒摊钱他夕事，买鱼赛福此时情。
十月十五日夜雪一首
作者：宋湘
朝代：清
体裁：古风

檐日晚尚明，野烟昏已满。禁城柝递深，人海声遥缓。大噫一以息，寒邻百相款。昏灯照敝裘，滞客婴荒馆。移几俯炽炉，取泉注深碗。疏棂莹新明，虚幌薄馀煖。倒影浮楼台，流光接町疃。呀呀驴何鸣，淅淅叶微伴。检时正小雪，纪日当中浣。兆丰期匪愆，集霰晷叶短。以兹阴阳调，则喜灾沴罕。前者蓂一叶，窥天手寸管。曰朔乌则亏，曰望兔斯断。而皆浓阴护，章亥不足算。舜心自有云，宣时漫多旱。穆穆两圣人，旰食不忘远。合信德回天，况谈山压卵。洗兵岂无日，挽河即堪盥。纷纷楚蜀隅，踆踆麋鹿转。此皆太平民，轻弃百家酂。文德以远怀，武功亦载缵。歼渠咸维新，诞告在用亶。春牛郭北眠，思妇城南懒。诸将夫何人，庖丁识大窾。此夜倘入蔡，作碑韩谁袒。
十月十五日夜雪一首
作者：宋湘
朝代：清

檐日晚尚明，野烟昏已满。禁城柝递深，人海声遥缓。大噫一以息，寒邻百相款。昏灯照敞裘，滞客婴荒馆。移几俯炽炉，取泉注深碗。疏棂莹新明，虚幌薄馀暖。倒影浮楼台，流光接町疃。呀呀驴何鸣，浙浙叶微伴。检时正小雪，纪日当中浣。兆丰期匪愆，集霰晷叶短。以兹阴阳调，则喜灾沴罕。前者蓂一叶，窥天手寸管。曰朔乌则亏，曰望兔斯断。而皆浓阴护，章亥不足算。舜心自有云，宣时漫多旱。穆穆两圣人，旰食不忘远。合信德回天，况谈山压卵。洗兵岂无日，挽河即堪盥。纷纷楚蜀隅，踆踆麋鹿转。此皆太平民，轻弃百家酂。文德以远怀，武功亦载缵。歼渠咸维新，诞告在用亶。春牛郭北眠，思妇城南懒。诸将夫何人，庖丁识大窾。此夜倘入蔡，作碑韩谁袒。
卓茂鲁恭
作者：宋湘
朝代：清
体裁：七言绝句

汉家吏治盛东京，世祖官人破格行。公等蝗螟识疆界，不愁令长不公卿。
南西门外游春即事
作者：宋湘
朝代：清

好雨连番春已归，柳梢深浅绿成围。踏青天气晴三日，卖酒人家水半扉。草色尽迷公子马，花香都上美人衣。曲他沙暖鸳鸯睡，莫打芦芽恼鸭飞。
南西门外游春即事
作者：宋湘
朝代：清
体裁：七言律诗

好雨连番春已归，柳梢深浅绿成围。踏青天气晴三日，卖酒人家水半扉。草色尽迷公子马，花香都上美人衣。由他沙暖鸳鸯睡，莫打芦芽恼鸭飞。
卫青霍去病
作者：宋湘
朝代：清
体裁：七言绝句

卫霍功名肺腑亲，兼多天幸益封频。不为田窦争宾客，此节宜传将相人。
即事
作者：宋湘
朝代：清
体裁：五言律诗

月得三番雨，花开四照亭。盆池朝饮雀，蒲藻夜浮星。课仆深除草，听孙浅讲经。念从劳案牍，耳目几回醒。
即事·其一
作者：宋湘
朝代：清
体裁：七言绝句

三车河水灌花荄，一夜花牌次第排。麻雀声中清梦醒，橐驼铃子过斜街。
即事·其二
作者：宋湘
朝代：清
体裁：七言绝句

丁香开后海棠开，芍药牡丹相趁来。十载朝官诗一卷，三分花事七衔杯。
即景·其一
作者：宋湘
朝代：清
体裁：七言律诗

树生渡口天然好，山到江边分外明。村路小桥通小市，春分时雨恰时晴。迎人酒艇三三唱，挂网渔舟两两行。此景不消图画得，祇须收拾有閒情。
即景·其二
作者：宋湘
朝代：清
体裁：七言律诗

江边山好云俱好，洲上村多树亦多。二月菜花黄一尺，初风柳叶软千搓。即看天远帆如鸟，更逐船来月有波。岂为吟人给诗料，尽教长路得高歌。
即目
作者：宋湘
朝代：清
体裁：七言律诗

爱趁新凉拓晓疏，舟前景物道何如。秋风水国重栽稻，夜雨村人尽打鱼。绿树有门开野渡，青山无价忆吾庐。平生剩有林泉兴，何日江乡赋遂初。
卸迤西道事别苍山洱海
作者：宋湘
朝代：清
体裁：七言律诗

雪鸿何处问前因，重记来时黯惨春。佛供自怜同老妇，俸钱能救几残民。半年道路无黔突，明日城门有去尘。洱海苍山应笑我，不曾安稳作吟人。
又作索墨卿先生和
作者：宋湘
朝代：清
体裁：古风

东坡好事老不辍，往往自作生日诗。黄州以后殆为例，惠州丙子亦微词。琼州生趣尤草草，新篇远寄雷州道。自寿兼思寿子由，佛供殷勤缄海岛。此髯不呆亦不痴，苦中作乐乐何为。纳纳乾坤孑孑我，磨蝎赋命当尤谁。世人生日伐钟鼓，东坡生日无歌舞。只有生前酒一杯，且浇东坡作诗肚。东坡生日亦可怜，后人思之七百年。七百年中彭殇尽，香烟一缕东坡前。髯若有知髯应喜，天下人心长不死。后世若有忧患人，请看东坡则如此。
又吟
作者：宋湘
朝代：清
体裁：五言绝句

园花开不开，井泉深又深。多怜抱瓮力，且贬惜花心。
又游龙泉观看梅感赋四律仍题观壁·其一
作者：宋湘
朝代：清
体裁：七言律诗

君听何处鹤声圆，楼阁虚空雪后天。旧岁梅花新岁看，今时明月古时怜。行携酒伴谁閒得，坐对云山又惘然。潭水有神应识我，扁舟夜夜五湖边。
又游龙泉观看梅感赋四律仍题观壁·其三
作者：宋湘
朝代：清
体裁：七言律诗

我岂无情入世来，君恩父德子孙材。未能誓墓头先白，到得还山日亦颓。可更磨牛同道路，原知野马一尘埃。独惭饱饮滇南水，涓滴曾无补草莱。
又游龙泉观看梅感赋四律仍题观壁·其二
作者：宋湘
朝代：清
体裁：七言律诗

问客何因发兴孤，十年廊庙一江湖。青云富贵家家有，白日神仙处处无。放我出头争此著，弃家学道亦迷途。芒鞋竹笠青衫子，随意藜端挂酒壶。
又游龙泉观看梅感赋四律仍题观壁·其四
作者：宋湘
朝代：清
体裁：七言律诗

从今便赋别花诗，开落春风又一时。高士不妨留画看，美人终是隔林思。岩边古佛扶吾醉，潭底神龙听此词。若笑作诗人怪诞，梅花心事月光知。
又闻
作者：宋湘
朝代：清

每到人声定，长空又雁声。一年秋几夜，万里月孤明。作客原无赖，浮生复尔情。独怜来去易，偏挟羽毛轻。
又题一扇
作者：宋湘
朝代：清
体裁：五言律诗

莫唱无愁曲，莫歌金缕衣。莫题明月扇，莫话锦云机。旧馆潇潇雨，新花缓缓归。琵琶在江上，双泪一齐挥。
又题珠湖渔隐图
作者：宋湘
朝代：清
体裁：七言绝句

甓社湖天本自宽，蓑衣箬笠放来难。此渔孟浪思高隐，夜夜珠光请自看。
发大江边宿架哈顶
作者：宋湘
朝代：清
体裁：七言律诗

身在长途却得閒，重山沓水上吟鞍。秋风禾黍垂垂熟，夜雨人烟淰淰寒。犵鸟蛮花通路小，岩云峡树入天宽。晚来托宿牛宫外，莫有山农唱伐檀。
发扬州
作者：宋湘
朝代：清
体裁：七言绝句

轻桡细缆晓风柔，新水溶溶六尺流。莫怪满船载花去，绿杨时节过扬州。
发潮州留别诸友
作者：宋湘
朝代：清
体裁：七言律诗

日暮空江听棹讴，绿榕城郭尚桥头。客心汎滥原无着，去路旌旗只不留。病尚别时三日酒，归聊来处一人舟。诗囊检点多惭愧，两月青山只半游。
古晴川阁题壁
作者：宋湘
朝代：清
体裁：七言绝句

对江楼阁两参天，楼上题诗感昔贤。多少渡头多少树，祗今人识古晴川。
古榕寺
作者：宋湘
朝代：清
体裁：五言律诗

沿尽一溪烟，钟声始到船。断桥经虎过，深涧受花然。犬吠人前竹，僧耕鸟外田。细分浇佛茗，默勘出山泉。
古黄塘寺
作者：宋湘
朝代：清
体裁：古风

一僧一木鱼，鸦归门已闭。哑却古时钟，留得古时寺。书声一何高，乃在檐东际。灯火闹比邻，亦自防嫌议。或言盛衰理，是关废兴义。湖水本无心，山月岂有意。但各保封疆，何必树旗帜。朅来一过门，僧衣两肘敝。分张砌下花，疏疏却有致。导僧使之言，尘劫不可记。自来寺中居，阅过人间世。主僧时一来，客僧岁不至。岂不念苦辛，是法门不二。感此转叹息，呼使小子识。
叶太保墓
作者：宋湘
朝代：清
体裁：五言律诗

高冢卧麒麟，燕然石尚新。功名分四镇，姓字定三秦。欲问落星处，惟馀大树春。徘徊山晼晚，桑梓近何人。
司马相如·其一
作者：宋湘
朝代：清
体裁：七言绝句

赋手琴心莫复论，功名入蜀亦空言。千秋史笔撩人泪，卖酒垆边犊鼻裈。
司马相如·其二
作者：宋湘
朝代：清
体裁：七言绝句

视草才名世不如，遭逢况是茂陵初。如何身后求遗稿，只有生前谏猎书。
司马迁
作者：宋湘
朝代：清
体裁：七言绝句

六经以外文章尽，三代而还世变兴。天扶日月风云气，史有龙门诗少陵。
吊东坡
作者：宋湘
朝代：清
体裁：古风

东坡书与蔡允元，但愿来日复风天。东坡莽莽乃之官，小儿避学生可怜。吾欲代诉天何言，农夫只合春耕田。东坡自誓江水前，有田不归如水然。蜀山一田岁十千，白粒粲粲供老泉。秕糠可饱迈迨过，子由温温加一冠。弟兄父子相新鲜，长髯大笠真可观。天下健者何阗阗，床下梁松富贵人。千重官职耐亦得，一幅铭旌题何难。胡为突兀召苏子，章组终日缠其身。噫吁嚱，尔百东坡做不了，终日章组缠其身。
后夜又二首·其一
作者：宋湘
朝代：清
体裁：五言律诗

散却游人艇，树烟结一隈。阁虚还我坐，月涌出城来。细浪随风旋，深鸦换竹开。秋光今几日，山水倍幽哉。
后夜又二首·其二
作者：宋湘
朝代：清
体裁：五言律诗

尽拓窗三面，平收水一湾。验荷知鸭睡，窥石认星还。艇艇远何去，榔榔鸣不閒。始知鸥鹭侣，全占好湖山。
向渔翁买鱼歌以赠之
作者：宋湘
朝代：清
体裁：古风

渔翁尔我俱白头，我买尔鱼复何求。青山欲衔半边日，唯见长江天际流。客子白头行不了，渔翁一生伴江鸟。江鸟飞去复飞还，江湖不大青天小。
吕布
作者：宋湘
朝代：清
体裁：七言绝句

鹰虎陈登绝妙辞，难饥难饱养何为。人间不少良家子，此辈难欺大耳儿。
吴兰云舍人属书九里梅花村舍图额系之以诗
作者：宋湘
朝代：清
体裁：古风

为君题署村舍图，老农老农莫诓吾。我便提携明月到，打门呼酒招仙姑。罗浮狂客天下无，一醉千年今始苏，但认梅花不认庐。九里梅花在何处，请农先约梅花去。
吴汉
作者：宋湘
朝代：清
体裁：七言绝句

几家开国拜三公，付托苍生扰扰中。忍纵成都三日火，朝廷酸鼻对西风。
周亚夫
作者：宋湘
朝代：清
体裁：七言绝句

飒爽提军细柳时，绛侯有子万人知。岂真地下条侯反，鞅鞅君前大不宜。
周燮黄宪徐稚姜肱申屠蟠合传·其一
作者：宋湘
朝代：清
体裁：七言绝句

当时车乘日翘翘，名土林生乱末朝。不到巢倾兼卵破，不知毛羽在云霄。
周燮黄宪徐稚姜肱申屠蟠合传·其三
作者：宋湘
朝代：清
体裁：七言绝句

中有汪汪千顷波，京师暂到亦无他。此君又在云霄外，尽得风流一字磨。
周燮黄宪徐稚姜肱申屠蟠合传·其二
作者：宋湘
朝代：清
体裁：七言绝句

将颠大木救无从，抱洁怀芳各自封。记取南州徐孺子，寄声兼到郭林宗。
咏所居花木殆遍而梅花开日病中过去聊用东坡松风亭下梅花盛开诗韵补题
作者：宋湘
朝代：清
体裁：古风

西湖雪后黄塘村，中有羁客招病魂。魂兮已归誓不死，留与草木司朝昏。忽忆梅花看梅树，叹息青子垂一园。有如学子废学久，奇书捡出新寻温。又如田父曝夕日，桑榆不似东隅暾。问我何为花日病，昏昏自塞众妙门。梅又何为病日花，默默只倚天何言。魂兮梅兮且休矣，先生为判来年樽。
咏荆轲
作者：宋湘
朝代：清
体裁：七言绝句

风萧萧兮易水寒，荆卿男子有心肝。酒行可起直须起，不唱一声行路难。
嘉鱼江上怀马秋药前辈汪浣云侍御笪绳斋孝廉皆诗画妙手也
作者：宋湘
朝代：清
体裁：七言律诗

洲上水田青不极，屋头堤树接天长。三家两家题卖酒，十艇八艇围鸣榔。入夜雨生虫细语，过江风好枕新凉。年来朝夕对三绝，可惜孤舟逢此乡。
四安得诗·其一
作者：宋湘
朝代：清
体裁：古风

促促溷尘事，悠悠成二毛。花间仓庚鸣，奄忽寒虫号。守此磨牛迹，服轭以自劳。学道苦不早，去妄如去潮。抽刀断乱丝，安得心如刀。
四安得诗·其三
作者：宋湘
朝代：清
体裁：古风

小时不识愁，不挞即欢喜。老来人不挞，愁亦可已矣。以生役功名，已失养生理。何况百不成，徒抱愁城死。将心水洗来，安得心如水。
四安得诗·其二
作者：宋湘
朝代：清
体裁：古风

富贵本在天，穷达亦有命。恒言在人口，发义自孔孟。昏之以世情，夫我独也正。一日积一尘，一尘生一病。古镜磨即明，安得心如镜。
四安得诗·其四
作者：宋湘
朝代：清
体裁：古风

山中人见月，月光定如铁。水边人见月，月光乱如雪。以外摇其中，迷离焉可说。千里吹长风，怪变鱼龙发。波动月不动，安得心如月。
园角
作者：宋湘
朝代：清
体裁：七言绝句

木棉巢老鹊喳喳，踏堕枝头数片花。东面亚墙西面水，一僧园角晒袈裟。
城南明氏庄纳凉适余手持摺叠扇为吴兰雪自书萋香轩雨集之作遂用其韵
作者：宋湘
朝代：清

万事莫如游约急，晓露沾袍草香湿。三分池馆七山林，下马径须花里人，花梢高挂青油笠。不雨不日林风凉，城外昼比城中长。况是花壁青竹墙，酒边安得生夕阳，西山劝客飞千觞。五十老翁醉露顶，白发满头媚花影。此心忽落江湖艇，江湖艇子风萧萧，秋在蒹葭尖上招。
城南明氏庄纳凉适余手持摺叠扇为吴兰雪自书萋香轩雨集之作遂用其韵·其一
作者：宋湘
朝代：清

万事莫如游约急，晓露沾袍草香湿。三分池馆七山林，下马径须花里人，花梢高挂青油笠。
城南明氏庄纳凉适余手持摺叠扇为吴兰雪自书萋香轩雨集之作遂用其韵·其三
作者：宋湘
朝代：清

五十老翁醉露顶，白发满头媚花影。此心忽落江湖艇，江湖艇子风萧萧，秋在蒹葭尖上招。
城南明氏庄纳凉适余手持摺叠扇为吴兰雪自书萋香轩雨集之作遂用其韵·其三
作者：宋湘
朝代：清
体裁：古风

五十老翁醉露顶，白发满头媚花影，此心忽落江湖艇。江湖艇子风萧萧，秋在蒹葭尖上招。
城南明氏庄纳凉适余手持摺叠扇为吴兰雪自书萋香轩雨集之作遂用其韵·其二
作者：宋湘
朝代：清

不雨不日林风凉，城外昼比城中长。况是花壁青竹墙，酒边安得生夕阳，西山劝客飞千觞。
城南明氏庄纳凉适余手持摺叠扇为吴兰雪自书萋香轩雨集之作遂用其韵·其二
作者：宋湘
朝代：清
体裁：古风

不雨不日林风凉，城外昼比城中长，况是花壁青竹墙。酒边安得生夕阳，西山劝客飞千觞。
墨卿先生惠竹走笔戏谢
作者：宋湘
朝代：清
体裁：五言绝句

分取东堂竹，来遮西院人。遥怜贫太守，煨少一盘春。
士孙瑞
作者：宋湘
朝代：清
体裁：七言绝句

窦何诛宦两无成，君共锄奸诏草行。若许伯喈传汉事，肯教汗简但书名。
壬午岁三月五日作
作者：宋湘
朝代：清
体裁：七言绝句

连宵时雨膏沟封，更喜晴开春意浓。半湿半乾香土脉，明朝扶耒祭先农。
夏口
作者：宋湘
朝代：清
体裁：七言律诗

仰视浮云逐鸟飞，大江开处倒金罍。稀星明月悲秋夜，对洒当歌吊古来。此水岂宜规战地，用兵终逊赋诗才。江鱼尚带东风血，一笑东坡举网回。
夏日即事·其一
作者：宋湘
朝代：清
体裁：五言律诗

小圃分畦得，编篱复作栏。花多蜂易闹，果熟鸟先欢。夏至连番雨，滇中五月寒。披衣常起早，荷露已漙漙。
夏日即事·其二
作者：宋湘
朝代：清
体裁：七言绝句

桃树阴边小几横，昨宵时雨晓时晴。讼庭人散茶新熟，扑簌林风落果声。
夜雨
作者：宋湘
朝代：清
体裁：古风

连日天气蒸，春光快花剪。楼阁生暮阴，顿失棉衣暖。幽人观化心，事事不得懒。一更纸窗鸣，二更声忽断。三更启户出，掌湿不可卷。始知春雨细，一使春风软。檐响始不闻，树滴渐可辨。水虫涩新吟，炉烟迥虚转。不觉倍怀人，残灯伴孤馆。
夜雨
作者：宋湘
朝代：清

连日天气蒸，春光快花剪。楼阁生暮阴，顿失棉衣暖。幽人观化心，事事不得懒。一更纸窗鸣，二更声忽断；三更启户出，掌湿不可卷。始知春雨细，一使春风软。檐响始不闻，树滴渐可辨。水虫涩新吟，炉烟回虚转。不觉倍怀人，残灯伴孤馆。
大冶县有西塞山上有招仙馆盖谓元真子隐此且目为仙去也余过之戏题其壁
作者：宋湘
朝代：清
体裁：七言绝句

桃花流水鳜鱼肥，绝唱人争地是非。若果樵青夫妇在，此间合有钓徒归。
大江
作者：宋湘
朝代：清
体裁：七言律诗

东诸侯长朝天子，百谷王门走大江。天起风云扶气力，地开吴楚出旂幢。无愁儿女沙淘尽，有恨英雄浪打降。谁奏铜弦铁绰板，万山明月入船窗。
大计北上驿馆述怀
作者：宋湘
朝代：清
体裁：七言律诗

北向轮蹄分外轻，挑灯孤馆听鸡鸣。辞朝六载心如昨，报政三年愧更生。保障才疏资吏好，边荒土瘠赖秋成。守臣无可邀天喜，道路听多刈稻声。
大车吟二首·其一
作者：宋湘
朝代：清
体裁：古风

昔我计偕，大车啍啍。人皆谓我车也尊，奚我车之尊兮。人皆小车摇摇，而独大车骄兮。何以答之，谓其莫我嘲兮。
大车吟二首·其二
作者：宋湘
朝代：清
体裁：古风

今我上计，大车仍兹。人皆谓我车也卑，奚我车之卑兮。人皆鹤之轩，而独鸡之栖兮。何以答之，谓其不我知兮。
失题
作者：宋湘
朝代：清
体裁：七言律诗

莫道山行无一得，每逢村舍觉尘消。两三种花好到屋，八九转水平下桥。唱午场鸡分队饱，吠人篱犬入门调。即看童子酒壶煖，更见婆家荞饼烧。
奉题松云先生又一村中又补梅画卷即以志别四首·其一
作者：宋湘
朝代：清
体裁：七言律诗

瞻园才道访花回，又一村中又补梅。天上春光此流转，人间月色亦徘徊。沙堤古路重重认，羹鼎新香续续催。怪得湖湘诸父老，马前重话相公来。
奉题松云先生又一村中又补梅画卷即以志别四首·其三
作者：宋湘
朝代：清
体裁：七言律诗

人生踪迹似鸿泥，东影扶桑弱水西。燕子年年辽海记，桃花处处武陵迷。曾谁古剑平津会，只说神珠合浦栖。夫子莫非天上鹤，巢痕高处往来蹊。
奉题松云先生又一村中又补梅画卷即以志别四首·其二
作者：宋湘
朝代：清
体裁：七言律诗

旧梦江南水竹居，无端饱食武昌鱼。宁知今日行春处，并到当年问字庐。楚尾吴头新竹马，花明柳暗老门闾。一时齐向梅梢月，细数平生识面初。
奉题松云先生又一村中又补梅画卷即以志别四首·其四
作者：宋湘
朝代：清
体裁：七言律诗

三年几杖喜追随，习见恒如初见时。世界尽宜尊海岳，人心能不奉宗师。星辰北极移躔度，草木南方惜别离。安得村中梅树下，添余叠石砌清池。
奉题松云先生瞻园补梅图先是先生舅氏梁文定公作藩江南时先生随侍读书园中后先生亦藩江南故补梅焉佳话也·其一
作者：宋湘
朝代：清
体裁：七言律诗

莫作扬州东阁看，官梅诗兴不因閒。酷如其舅何无忌，又足相容庾子山。过去春风经饲鹤，重来明月照藏环。雪泥鸿爪寻常事，谁信前身此日间。
奉题松云先生瞻园补梅图先是先生舅氏梁文定公作藩江南时先生随侍读书园中后先生亦藩江南故补梅焉佳话也·其二
作者：宋湘
朝代：清
体裁：七言律诗

指点平生一瓣香，白头旧事话来长。相随客老韩康伯，此地人怀晋渭阳。明月自锄无限思，梅花修到可谁忘。千春此本传香树，珍重江南水竹庄。
奉题玉亭师相抚琴待月图
作者：宋湘
朝代：清
体裁：古风

床花初閟炉烟青，角巾东第琴前横。山平水远声影静，一轮欲挂林端明。天何夜而不月，琴何时而不鸣。欲弹不弹弹且停，虚堂灭烛飞鸿迎。是时大野好雨晴，白云在天高亭亭。群方此吹万，天地皆清宁。庭竹微响阶松馨，先生不语亦不营。五弦六气，既和且平。高邱远海，明光盈盈。吾心太古天下平，刺船海上夫何人。吾不仿无弦之彭泽，吾不效问天之长庚。圣人在上南风薰，皋夔稷卨参经纶。天河夜转星辰澄，地有禾黍无刀兵。以此太和气，散为徵角声。琼楼玉宇光重轮，直令四海游化城。青天碧海非杳冥，不信但问吾师方子春。
奉题礼烈亲王骹箭图应教·其一
作者：宋湘
朝代：清
体裁：五言律诗

礼烈亲王箭，传观血尚浓。乾坤方失鹿，风雨正飞龙。霹雳掣天一，飕䬟穿甲重。当时萨尔浒，此物最摧锋。
奉题礼烈亲王骹箭图应教·其二
作者：宋湘
朝代：清
体裁：五言律诗

七叶传孙子，河山纪尔庸。凌烟大羽箭，洛诰古功宗。世守刀同赤，言藏弓自彤。还闻有战马，曹霸亦遭逢。
奉题蕉园制府泛月理琴图
作者：宋湘
朝代：清
体裁：古风

湖风清，江月明，琴心浩浩以意行。江月明，湖风衍，琴理无碍随心展。生当天子弹薰弦，臣家世世南风前。八伯之歌鸣之指，廉折和平天下理。山何峨峨，水何瀰瀰。一轮中天，清光万里。我欲从之水之涘。月以南，月以北。对此可以游太清，何况金徽在我侧。弦有武，弦有文。用此可以调人心，何况我心同白云。天空海阔秋雨晴，此时虚舟无拒迎。君不见先生膝上片云横，广寒宫殿皆弦声。
奉题西静远军门画像即叙相识始末十八韵
作者：宋湘
朝代：清
体裁：五言排律

隔水见军容，毬场万骑雄。人言今细柳，士得老元戎。海国宜无恙，名流信不同。偶来携小队，恰遇坐疏篷。把臂湖山外，倾心顾盼中。乍瞻神奕奕，旋挹气融融。谈笑皆韬略，襟期自鹄鸿。烟霞参远契，仙佛得旁通。艺圃况无对，文房兼有功。笔飞愁李卫，墨就失关仝。喜我山逢宝，誇人手不空。归鞍光压马，夜壁彩垂虹。正惜师资晚，重叨问遗丰。端溪鸲鹆石，琼岛老人枫。兔颖倾秦代，螭文出汉宫。新欢宁草草，别酒忽匆匆。岭树深秋绿，江旗返照红。画图留短咏，怀抱托长风。
奉题韩芸舫方伯龙湫宴坐图
作者：宋湘
朝代：清
体裁：古风

先生策马皖江去，示予龙湫宴坐图。谓予气奇心胆粗，伸手试摘颌下珠。十日不敢觑，一觑云模糊。龙髯轩轩雨苏苏，太阴黑入雷公趋。白日银汉青天下，平地雪海寒林铺。古来无人敢此到，灵运已老孙绰徂。先生蒲团谁所租，科头松下松不孤，一千只雁荡可呼。云头仙人白玉裾，不知手卷是何书。似说龙子行雨法，中有传说为霖枢。先生得之秘不疏，予窃发视守者驱。吁嗟守者且勿驱，龙堂沈沈一万载，大旱不救宁非迂。先生闻此笑且俞，松花扑落行不徐。举鞭回视所坐隅，霹雳一响濡寰区。
姚秋农脩撰同年视学粤东奉赠三首·其一
作者：宋湘
朝代：清
体裁：古风

凤凰应时昌，众鸟欣有托。海鹤病不飞，烟水望寥廓。天生质自异，汝凤而汝鹤。汝鹤寄一言，汝凤难得来。汝有羽毛者，翅翎宜自治。凤凰食竹实，不食人间粟。凤凰栖梧桐，不处人间屋。文章翥天阊，遗彩明可烛。一飞与一鸣，海东天始旭。鹤非凤凰身，曾陪凤凰游。凤凰不自言，鹤语非悠悠。
姚秋农脩撰同年视学粤东奉赠三首·其三
作者：宋湘
朝代：清
体裁：古风

去年菊花落，今岁梅花开。花落惜君去，花开君再来。再来何堂堂，江海浮清光。前面招三辰，后面引凤凰。凤凰在何许，赤霄杳无际。彷佛路旁人，日夕说君至。烟波一寸心，云霞千里意。何当夜剪烛，一话别来事。
姚秋农脩撰同年视学粤东奉赠三首·其二
作者：宋湘
朝代：清
体裁：古风

古人落江湖，神思系魏阙。行藏亦有时，明良理可说。我友二三子，辉映在天闼。钜公更潇洒，秋风勤旌节。回车向南斗，草木皆秀发。三年岁月长，六经星辰揭。归报天子前，文命休有烈。臣门市者贤，臣心水者铁。岂无江湖人，高天望明月。
孤灯效玉川子五首
作者：宋湘
朝代：清

无言无笑非无灯，破寺龛前可见曾？又是黄昏供一碗，我真成佛仆成僧。不帷不檠案无鼠，乍北乍南窗有风。忽听邻鸡声似海，始知身是住城中。三尺尘埃壁上剑，数本散乱床头书。剑光耿耿雪抱匣，书声咿咿霜压庐。数茎黄须兀自撚，每到三更三点时。童子不知聊破寂，背言穷死只吟诗。长夜喜坐苦油少，童时躲读憎油多。躲读喜坐等自废，蹉跎嗟尔将奈何。
孤灯效玉川子五首·其一
作者：宋湘
朝代：清
体裁：七言绝句

无言无笑非无灯，破寺龛前可见曾。又是黄昏供一碗，我真成佛仆成僧。
孤灯效玉川子五首·其一
作者：宋湘
朝代：清

无言无笑非无灯，破寺龛前可见曾？又是黄昏供一碗，我真成佛仆成僧。
孤灯效玉川子五首·其三
作者：宋湘
朝代：清

三尺尘埃壁上剑，数本散乱床头书。剑光耿耿雪抱匣，书声咿咿霜压庐。
孤灯效玉川子五首·其二
作者：宋湘
朝代：清

不帷不檠案无鼠，乍北乍南窗有风。忽听邻鸡声似海，始知身是住城中。
孤灯效玉川子五首·其五
作者：宋湘
朝代：清

长夜喜坐苦油少，童时躲读憎油多。躲读喜坐等自废，蹉跎嗟尔将奈何。
孤灯效玉川子五首·其四
作者：宋湘
朝代：清

数茎黄须兀自撚，每到三更三点时。童子不知聊破寂，背言穷死只吟诗。
孤鹊诗
作者：宋湘
朝代：清
体裁：古风

无侣复无巢，日夕旅即次。一枝岂有择，双栖若无意。尔鹊何为者，得非抱贞义。方春二三月，群飞竞相媚。乐生物之情，志勤物之事。而鹊处其间，不闻亦不避。莫或余敢侮，侮者自不至。有时风动枝，略效雨缩翅。晴乾听天时，欢喜付人世。此岂果鹊情，无由道鹊志。荧荧檐际星，照影不到地。明当复归来，独客户且闭。
孤鹊诗并序
作者：宋湘
朝代：清

无侣复无巢，日夕旅即次。一枝岂有择，双栖若无意。尔鹊何为者，得非抱贞义？方春二三月，群飞竞相媚。乐生物之情，志勤物之事。而鹊处其间，不闻亦不避。莫或余敢侮，侮者自不至。有时风动枝，略效雨缩翅。晴干听天时，欢喜付人世。此岂果鹊情，无由道鹊志。荧荧檐际星，照影不到地。明当复归来，独客户且闭。
学道诗·其一
作者：宋湘
朝代：清
体裁：古风

十种阶下花，一一不相似。或黄而或白，有红亦有紫。岂不同春风，焉能无彼此。开落自为时，斯花是斯子。相视不相惊，荣枯非奥理。但看阶下花，可以知命矣。
学道诗·其二
作者：宋湘
朝代：清
体裁：古风

家生八九子，父母皆爱怜。望其大寿考，富贵垂千年。及后所成立，未必如所悬。一贵而一贱，一富而一贫。向时所高下，有时复倒颠。此岂父母私，乃知皆在天。但守安命心，何不知道焉。
守风二首·其一
作者：宋湘
朝代：清
体裁：七言绝句

一粟沧溟百感生，寄身天地古今情。不须再报横江吏，如此风波且不行。
守风二首·其二
作者：宋湘
朝代：清
体裁：七言绝句

昨日风柔今日粗，纵舟对面鄱阳湖。舟人偏有閒风致，东指康郎西小姑。
宋均
作者：宋湘
朝代：清
体裁：七言绝句

儿歌叟唱各成腔，到境蝗回虎渡江。此是吾家贤太守，边城读史倚前窗。
宋弘
作者：宋湘
朝代：清
体裁：七言绝句

繁声可止画屏除，带笑从容荅大夫。底事韩歆动强谏，圣明天子识来无。
宝融
作者：宋湘
朝代：清
体裁：七言绝句

河西斗绝介羌胡，五郡功名效一呼。向使隗嚣能受责，伯春何至血模糊。
客又议为刺桐解嘲太优仍用前韵以穷客难
作者：宋湘
朝代：清
体裁：古风

得一失一真纷挐，世间谁正谁为葩。或有凡骨饵丹砂，必无裘冬称葛纱。乌鸦呼凤凤呼鸦，西施老死村中娃。爱憎转眼雌黄加，诋者自诋誇者誇。春风大笑由两家，孔蹠颠倒谁当嗟。不议不论亦予嘉，晏子自俭管子奢。椒兰为悴腐草华，万态何止刺桐花。
客有议前诗未免唐突刺桐者用前韵解之
作者：宋湘
朝代：清
体裁：古风

高红轩轩不可挐，漫被轻薄同凡葩。先生点易研露砂，倒影散出楼窗纱。衬以金背夕阳鸦，芙蓉十里羞馆娃。何人皮相嘲欢加，阿娘弓窄鲜相誇。么凤诉之玉皇家，迷阳郤曲吁可嗟。乞取神针自卫嘉，俨然多露礼防奢。若问荆山泣琼华，鲍庄兼当惭此花。
客有赏予诗中四酒楼者引酒自贺
作者：宋湘
朝代：清
体裁：七言律诗

呼婢重搜换酒裘，花间再酌破閒愁。听儿难字哦文选，对客新辞续远游。大道红尘高障眼，长途青鞚老笼头。他年夜唱秋坟月，且喜诗中有酒楼。
家园杂忆四十韵
作者：宋湘
朝代：清
体裁：五言排律

作客何其久，回头昨少年。羁情空复尔，乡思故依然。籍隶梅州古，村名白渡前。衡门当水曲，老屋负崖巅。鳞次比邻接，瓜绵一脉延。世吾过二十，族众约三千。鸡犬家家有，桑麻处处连。先畴耕共牧，旧泽诵兼弦。伏腊童翁集，堂阶子姓联。豚蹄祈岁社，柏酒介眉筵。乐事丘园旧，良辰景物妍。冬初梅已笑，秋尽菊犹钿。是岸排篁竹，逢桥有木棉。楼浓红杏雨，溪淡绿杨烟。树树飞蝴蝶，山山答杜鹃。鹧鸪多草际，翡翠只沙边。候过清明节，人忙谷雨天。茶时偏麦熟，馌日又蚕眠。叱犊声喧野，湔裙影倒渊。蓑衣携锸出，箬笠采山还。有市才通里，凭栏即在川。两三江上阁，七八渡头船。风雨归渔筏，朝昏响涧泉。桐蹊开酒店，榕径歇柴肩。笋蕨纷投筥，鱼盐各守廛。檐堆柑子大，盘货荔枝鲜。生小贪游戏，情閒那弃捐。趁墟呼辈行，绕膝索馋钱。遇钓敲针学，逢花卷袖搴。长歌爱樵答，短笛羡牛牵。九日登高屐，中秋斗饮拳。踏青衫楚楚，访友带翩翩。课旷愁师责，来迟得母怜。江湖宁此志，漂泊竟成缘。始尚依南粤，今仍滞北燕。亭从五里别，月渐百回圆。积面尘难扫，骑驴蹇岂鞭。化缁原是素，入梦必于田。便好留盟誓，终当问陌阡。归来他日事，先倩画图传。
家园杂忆四十韵
作者：宋湘
朝代：清

作客何其久，回头昨少年。羁情空复尔，乡思故依然。籍隶梅州古，村名白渡前。衡门当水曲，老屋负崖巅。鳞次比邻接，瓜绵一脉延。世吾过二十，族众约三千。鸡犬家家有，桑麻处处连。先畴耕共牧，旧泽诵兼弦。伏腊童翁集，堂阶子姓联。豚蹄祈岁社，柏酒介眉筵。乐事丘园旧，良辰景物妍。冬初梅已笑，秋尽菊犹钿。是岸排篁竹，逢桥有木棉。楼浓红杏雨，溪淡绿杨烟。树树飞蝴蝶，山山答杜鹃。鹧鸪多草际，翡翠只沙边。候过清明节，人忙谷雨天。茶时偏麦熟，馌日又蚕眠。叱犊声喧野，湔裙影倒渊。蓑衣携锸出，箬笠采山还。有市才通里，凭栏即在川。两三江上阁，七八渡头船。风雨归渔筏，朝昏响涧泉。桐蹊开酒店，榕径歇柴肩。笋蕨纷投筥，鱼盐各守廛。檐堆柑子大，盘货荔枝鲜。生小贪游戏，情闲那弃捐？趁墟呼辈行，绕膝索馋钱。遇钓敲针学，逢花卷袖搴。长歌爱樵答，短笛羡牛牵。九日登高屐，中秋斗饮拳。踏青衫楚楚，访友带翩翩。课旷愁师责，来迟得母怜。江湖宁此志，漂泪竟成缘。始尚依南粤，今仍滞北燕。亭从五里别，月渐百回圆。积面尘难扫，骑驴蹇岂鞭。化缁原是素，入梦必于田。便好留盟誓，终当问陌阡。归来他日事，先倩画图传。
寄书惠州去一首
作者：宋湘
朝代：清
体裁：古风

寄书惠州去，寄书到何处。寄书惠州去，妻子惠州住。惠州方用兵，问客何不仁。客岂不仁者，草草难具陈。客不能耕田，客不能商贾。客不能登坛，客不能负弩。前者客不能，妻子归何凭。后者又不能，客何为不行。客行别妻子，而今一月矣。一月有几何，愁心无可弭。忆我初别时，城中鸣鼓鼙。鼓鼙将落日，家家到城脊。城脊复城头，天寒吹觱篥。贼子来不来，不来心已摧。贼子幸不来，前军唱凯回。凯回良可喜，却道行复止。借问止何为，羽书如流水。惠州永安县，将军夜传箭。贼势浩如山，博罗无此变。博罗剧可怜，血水涨如天。昔时万家屋，今吹一缕烟。材官盛如此，鼠子何敢尔。鼠子无人擒，材官刀下死。行人闻所闻，莫是事非真。非真便是假，鸡犬原满村。使者到惠州，莫说我烦忧。吁嗟忧何益，但愿军莫墨。
寄墨卿太守羊城
作者：宋湘
朝代：清
体裁：七言绝句

越王台上海无涯，十里澄湖自一家。近日春风又春雨，开多何处木棉花。
寄郑三丙昌
作者：宋湘
朝代：清
体裁：古风

挂帆向风浪，进退交怦怦。终日坐车壁，轰轰如耳鸣。心口自相语，八九不得呈。浪定马解鞍，一梦来生平。欠伸复大噫，稍自闻其声。我与晓园子，文字为友生。久乃见肝胆，终而成弟兄。己酉与庚戌，两载同昏晨。山下丛书阁，风雨嘈嘈听。登堂拜寿母，啼笑杂孩婴。依依真家人，不闻鸡犬惊。衣食共柈椸，僮仆无斗争。我出车子车，我入灯子灯。并影检文史，交綦倾杯觥。有时并马出，赏花兼听莺。莺花亦有意，昵子还我亲。我贫累八口，子富非千塍。每当家书来，辄亦指一囷。我才愧比管，君义高同陈。人生非木石，安得无性情。尔后或小别，逐逐肥马尘。数月得相见，夜语恒无眠。相期共跋浪，大海飞鲲鲸。壬年七八月，夜夜秋风清。为我僦夏屋，踏月五羊城。岂意梁上材，不及爨下薪。敢喜珠出海，翻憾玉遗荆。子乃殊欣然，盛饯江之滨。长途沮行色，一一劳经营。辙迹一以北，百叠书殷勤。阔怀有岁月，笃契无关津。区区两蜗角，望我如望君。如此五六年，郁郁俱未伸。顾我须裹戟，知子眉含颦。我今尚留滞，非官縻帑银。骑驴北门出，风雪满其身。希冀捧一檄，为养非为名。笔砚焚且尽，酒债时交征。此心如槁木，宇内惟寓形。楼中红杏花，或留与子孙。初秋有人来，自言君比邻。闻子颇欲出，行行摇双旌。扫榻踰三月，倒屣虚一迎。想又不复来，或待明年春。如子二顷田，进止俱可凭。前书略已及，不复唇舌申。忆子送我时，索诗何丁宁。数载不一报，繄岂忘故人。亦欲得佳境，稍与句俱新。岂谓气蔬笋，摆脱全无因。积悃那可道，着手难为停。喁喁儿女语，拉杂交甘辛。寂寞首重回，覼缕情乃真。八千里顿首，珍重双红鳞。
寄郑三丙昌
作者：宋湘
朝代：清

挂帆向风浪，进退交怦怦。终日坐车壁，轰轰如耳鸣。心口自相语，八九不得呈。浪定马解鞍，一梦来生平。欠伸复大噫，稍自闻其声。我与晓园子，文字为友生。久乃见肝胆，终而成弟兄。己酉与庚戌，两载同昏晨。山下丛书阁，风雨嘈嘈听。登堂拜寿母，啼笑杂孩婴。依依真家人，不闻鸡犬惊。衣食共柈椸，憧仆无斗争。我出车子车，我入灯子灯。并影检文史，交綦倾杯觥。有时并马出，赏花兼听莺。莺花亦有意，昵子还我亲。我贫累八口，子富非千塍。每当家书来，辄亦指一囷。我才愧比管，君义高同陈。人生非木石，安得无性情。尔后或小别，逐逐肥马尘。数月得相见，夜语恒无眠。相期共跋浪，大海飞鲲鲸。壬年七八月，夜夜秋风清。为我僦夏屋，踏月五羊城。岂意梁上材，不及爨下薪。敢喜珠出海，翻憾玉遗荆。子乃殊欣然，盛饯江之滨。长途沮行色，一一劳经营。辙迹一以北，百叠书殷勤。阔怀有岁月，笃契无关津。区区两蜗角，望我如望君。如此五六年，郁郁俱未伸。顾我须裹戟，知子眉含颦。我今尚留滞，非官縻帑银。骑驴北门出，风雪满其身。希冀捧一檄，为养非为名。笔砚焚且尽，酒债时交征。此心如槁木，宇内唯寓形。楼中红杏花，或留与子孙。初秋有人来，自言君比邻。闻子颇欲出，行行摇双旌。扫榻逾三月，倒屣虚一迎。想又不复来，或待明年春。如子二顷田，进止俱可凭。前书略己及，不复唇舌申。忆子送我时，索诗何丁宁。数载不一报，繄岂忘故人。亦欲得佳境，稍与句俱新。岂谓气蔬笋，摆脱全无因。积悃那可道，着手难为停。喁喁儿女语，拉杂交甘辛。寂寞首重回，诊缕情乃真。八千里顿首，珍重双红鳞。
寄陈榕溪师三首·其一
作者：宋湘
朝代：清
体裁：五言律诗

只有胸填血，都无泪满巾。艰难恩尽负，天地我何人。负米悲前世，传衣感此身。苍茫频北望，一老尚风尘。
寄陈榕溪师三首·其三
作者：宋湘
朝代：清
体裁：五言律诗

说有言归日，何翻久客为。十年官洗水，八口命悬丝。失路天难问，移山帝岂知。夜深香一瓣，风雨又凄其。
寄陈榕溪师三首·其二
作者：宋湘
朝代：清
体裁：五言律诗

国士成何用，平生分许深。行藏万里眼，聚散百年心。患难空搔首，忧伤独倚吟。才知真画饼，吾道不黄金。
寇恂
作者：宋湘
朝代：清
体裁：七言绝句

河内留萧帝命誇，颍川借寇众声哗。此才原自兼文武，难得推贤邓仲华。
寒朗
作者：宋湘
朝代：清
体裁：七言绝句

楚事纷纷敢有私，朝廷况复志诛夷。一言力救千人狱，天下谁为寒伯奇。
小圃四绝句
作者：宋湘
朝代：清

槐树两年无此荣，抽枝接叶花细生。落英才扫又满地，围屋山蜂争晓晴。客中寸土不易得，屋角墙根皆莳花。连日雨多藤蔓死，篱头再补及秋瓜。名花天下口如一，草花一处一名殊。爱汝颜色得妍好，南人也学北人呼。园中众花以色胜，一二色少以香多。夜深独起坐风露，时有清声闻落柯。
小圃四绝句·其一
作者：宋湘
朝代：清

槐树两年无此荣，抽枝接叶花细生。落英才扫又满地，围屋山蜂争晓晴。
小圃四绝句·其三
作者：宋湘
朝代：清

名花天下口如一，草花一处一名殊。爱汝颜色得妍好，南人也学北人呼。
小圃四绝句·其二
作者：宋湘
朝代：清

客中寸土不易得，屋角墙根皆莳花。连日雨多藤蔓死，篱头再补及秋瓜。
小圃四绝句·其四
作者：宋湘
朝代：清

园中众花以色胜，一二色少以香多。夜深独起坐风露，时有清声闻落柯。
小圃雏咏五首 其一 豆蔓
作者：宋湘
朝代：清
体裁：古风

湖风吹栏杆，野意生户牖。种豆十日前，蔓豆十日后。沏泥富精华，湖雨足深厚。而我两得之，豆力亦大受。一日蔓一尺，十日殆可薮。晨兴课僮仆，插竹援之走。有叶当有花，作荚大如拇。寓目气已清，佐飧理亦有。因念苏子瞻，羔豚比菘韭。更念杜少陵，菜把量好丑。书生例说食，琐琐每在口。先生意云何，豆熟谋一斗。
小圃雏咏五首 其三 盆兰
作者：宋湘
朝代：清
体裁：古风

简生隐花田，访我入城市。赠兰如赠心，以素不以紫。此意长佩之，远携三百里。前日访邓生，置酒向芳沚。归亦饷二盆，盆古花复美。庭中有二妙，二妙对一士。一士却自嗤，客何为者矣。指爪长如牙，眠坐众香里。不撮一寸土，不抱一瓮水。夜深好风来，惭愧记一纸。
小圃雏咏五首 其二 芭蕉
作者：宋湘
朝代：清
体裁：古风

门生致十株，邻僧十株馀。一日收众绿，真惬野人居。野人不善书，求者如求珠。虚名累腕脱，茧纸堆座隅。岂有閒笔墨，及尔生与枯。芭蕉坐无用，焉知吾用殊。湖荷已折尽，阶桐况未苏。秋夜正多雨，客散灯火孤。谁能酬寂寞，独有瓶笙俱。
小圃雏咏五首 其五 竹不生
作者：宋湘
朝代：清
体裁：古风

小诗乞笼竹，我亦杜少陵。伏雨不助我，秋风大掀腾。种竹当削尾，削尾绝其撄。将使性正定，乃得气上升。此语夙所闻，此解吾亦能。谬希一战伯，坐失周麾登。以我志气躁，成彼性命轻。叶叶槁如草，枝枝委为藤。题诗已无处，尚挈中宵灯。破甑顾何益，坠剑心自萦。月下荇藻影，梦中鸾凤声。邻家倘终惠，后悔予其惩。
小圃雏咏五首 其四 盆菊
作者：宋湘
朝代：清
体裁：古风

人菊高如芹，吾菊始若荠。露气增夕凉，秋风日深递。屈指数重九，年光信无几。僮仆背我言，花开瓶罄矣。作事落人后，平生类如此。我愧闻此箴，沈吟重沈吟。粪菊复浇菊，徘徊修竹阴。汲井井水深，淘湖湖泥沈。时命共迟暮，菊当知此心。
小有馀芳
作者：宋湘
朝代：清
体裁：七言绝句

小有馀芳酒一杯，水边亭子扫莓苔。黄鸡白菜寻常味，一到村头便好来。
小水·其一
作者：宋湘
朝代：清
体裁：七言绝句

小水澧州三日程，舟人背纤柳阴行。一条白雁横天影，两岸黄鸡唱午声。
小水·其二
作者：宋湘
朝代：清
体裁：七言绝句

怕听程程话疾徐，客行难得是舟居。朝朝解缆商烧笋，处处停桡唤买鱼。
小篱二首
作者：宋湘
朝代：清

骤夕我愁雨，沉阴天忽开。小篱成独坐，冷客或能来。爱菊频探蕊，倾家一举杯。饥乌谁饭尔？落叶走枯苔。客久邻儿狎，招群过短墙。但无惊蜀犬，亦爱舞商羊。病脚关门懒，秋声满屋凉。明年回首地，吹壁记行藏。
小篱二首·其一
作者：宋湘
朝代：清
体裁：五言律诗

骤夕我愁雨，沉阴天忽开。小篱成独坐，冷客或能来。爱菊频探蕊，倾家一举杯。饥乌谁饭尔，落叶走枯苔。
小篱二首·其一
作者：宋湘
朝代：清

骤夕我愁雨，沉阴天忽开。小篱成独坐，冷客或能来。爱菊频探蕊，倾家一举杯。饥乌谁饭尔？落叶走枯苔。
小篱二首·其二
作者：宋湘
朝代：清

客久邻儿狎，招群过短墙。但无惊蜀犬，亦爱舞商羊。病脚关门懒，秋声满屋凉。明年回首地，吹壁记行藏。
小西门外泛舟即事·其一
作者：宋湘
朝代：清
体裁：七言绝句

近华浦在西城外，且说开船小物华。野水积蓝蛙阁阁，树风摇绿鸟楂楂。
小西门外泛舟即事·其二
作者：宋湘
朝代：清
体裁：七言绝句

薄有江南好体裁，钓船酒艇缆仍开。芦茭艇尾齐如剪，鹅鸭船头唤得来。
尹翁归
作者：宋湘
朝代：清
体裁：七言绝句

当时三辅路崎岖，身保威行似尹无。念此重怜赵广汉，坐凭蜂气索屠酤。
尺五庄纳凉同马秋药太常言皋云太守
作者：宋湘
朝代：清
体裁：七言律诗

半荒半废园谁主，不启不关门好推。窗竹得风随意绿，池荷经雨尽情开。真成韦曲花无赖，况有新丰酒载来。明日莫传图画遍，苧衣丝发对莓苔。
居家四咏同马秋药前辈 其一 和香
作者：宋湘
朝代：清
体裁：古风

南人屑沈檀，北人绳蒿艾。良贱岂不殊，草木有嬗代。我以意为之，沈檀塞其内。和光而同尘，不进亦不退。
居家四咏同马秋药前辈 其三 酿酒
作者：宋湘
朝代：清
体裁：古风

四月桑已落，屋角酣鸣鸠。感彼绸缪意，念此万古愁。容居五六年，无妇与谁谋。艰难愧僮仆，黄土封瓮头。
居家四咏同马秋药前辈 其二 合药
作者：宋湘
朝代：清
体裁：古风

我身自无病，无病有何药。必以药治病，譬之寻斧凿。神农上古心，后世敢言薄。君但味风味，饮之胜羊酪。
居家四咏同马秋药前辈 其四 腌齑
作者：宋湘
朝代：清
体裁：古风

昔闻苏易简，齑汁誇上前。此语似巧托，其理则固然。土膏沃风露，安得不芳鲜。所以范文正，与粥俱千年。
山斋秋夜四首
作者：宋湘
朝代：清

树雨残留滴，林风远递生。无霜灯壁冷，有字草虫清。顿挫名心死，峥嵘病骨鸣。难孤山外月，蹩躠绕阶行。乍见山河影，西窗一抹痕。渐多微碍树，又上欲当门。孤客荒吟思，沈疴负酒樽。掩关愁索卧，牢落梦中论。不寝非关冷，何悲亦为秋。井栏鸣斗叶，帘角入牵牛。书剑怜生计，江湖感昔游。披衣行更坐，风露一萤流。纂纂将英菊，离离就熟葵。叶明团露细，香暗著风迟。客味闲难得，秋心静易知。呼童看北斗，城柝夜何其。
山斋秋夜四首·其一
作者：宋湘
朝代：清

树雨残留滴，林风远递生。无霜灯壁冷，有字草虫清。顿挫名心死，峥嵘病骨鸣。难孤山外月，蹩躠绕阶行。
山斋秋夜四首·其三
作者：宋湘
朝代：清

不寝非关冷，何悲亦为秋。井栏鸣斗叶，帘角入牵牛。书剑怜生计，江湖感昔游。披衣行更坐，风露一萤流。
山斋秋夜四首·其二
作者：宋湘
朝代：清

乍见山河影，西窗一抹痕。渐多微碍树，又上欲当门。孤客荒吟思，沈疴负酒樽。掩关愁索卧，牢落梦中论。
山斋秋夜四首·其二
作者：宋湘
朝代：清
体裁：五言律诗

乍见山河影，西窗一抹痕。渐多微碍树，又上欲当门。孤客荒吟思，沈痾负酒樽。掩关愁索卧，牢落梦中论。
山斋秋夜四首·其四
作者：宋湘
朝代：清
体裁：五言律诗

纂纂将英菊，离离就熟葵。叶明团露细，香暗著风迟。客味閒难得，秋心静易知。呼童看北斗，城柝夜何其。
山斋秋夜四首·其四
作者：宋湘
朝代：清

纂纂将英菊，离离就熟葵。叶明团露细，香暗著风迟。客味闲难得，秋心静易知。呼童看北斗，城柝夜何其。
岁暮典衣见却四首·其一
作者：宋湘
朝代：清
体裁：古风

岁暮偪人事，先生难高眠。琐细不具陈，何可无一钱。一仆事我久，解已在我前。逡巡视我笑，目已及我肩。我肩诗耸惯，皮毛遑计论。伸手付之去，载笑而载言。且勿遽笑言，视视皮之存。皮存岂不美，爆竹村四喧。
岁暮典衣见却四首·其三
作者：宋湘
朝代：清
体裁：古风

岁脩岂不丰，众虎渴一肉。淡泊岂不能，一饭已十粥。八口仗寸舌，况经粜新谷。我居长安来，百趣尝已足。新岁坐无毡，除夜吟有烛。妻孥幸不见，深讳戒诸仆。而今何讳为，先生未免俗。
岁暮典衣见却四首·其二
作者：宋湘
朝代：清
体裁：古风

背人解典衣，衣还人尽知。非遂畏人知，颇畏环妻儿。大儿犹自可，小儿殊意迷。邻儿新红袍，队队门前嬉。花灯与花爆，百具相提携。儿睇虽不言，饥者涎自垂。为人父母心，岂不与众齐。呼儿使归来，软语慰其痴。此事何足道，百感如乱丝。
岁暮典衣见却四首·其四
作者：宋湘
朝代：清
体裁：古风

卧雪既有屋，避债亦有台。媳妇亦云巧，胡奴非不才。所愧终岁苦，不能酬一杯。年年文送穷，鬼亦生笑咍。不如且吟诗，天东春微来。
岑彭·其一
作者：宋湘
朝代：清
体裁：七言绝句

征南旗鼓亦堂堂，蜀庙犹能见蜀亡。记得斗楼飞炬处，锁江残铁晒斜阳。
岑彭·其二
作者：宋湘
朝代：清
体裁：七言绝句

地名何意取彭亡，君叔前宵恨正长。百事不能惟刺客，八么子系可怜狂。
岩君平
作者：宋湘
朝代：清
体裁：七言绝句

十万书书卒杳冥，不如钱百足仙醽。扬雄可惜帘前坐，不乞先生卖卜经。
岳阳楼题壁
作者：宋湘
朝代：清
体裁：七言律诗

才吹黄鹤楼中笛，又醉岳阳楼上来。作客百年人易老，防身一剑我何才。乾坤风月争渔艇，今古功名借酒杯。满地江湖满眼梦，登楼那得不头回。
崔烈
作者：宋湘
朝代：清
体裁：七言绝句

贱贾三公反不姝，冀州名土作司徒。外人颇议翁铜臭，觅得瘢方獭髓无。
崔骃
作者：宋湘
朝代：清
体裁：七言绝句

崔氏多才世有闻，流传家集致清芬。白衣错过章皇帝，憎命文章莫是君。
巴河
作者：宋湘
朝代：清
体裁：五言律诗

巴河粮斛处，蕲水与罗田。二万七千石，三舱卅五船。雷声泥滑滑，车影雨绵绵。此驿成筹笔，深宵未敢眠。
巴河口吊溺者
作者：宋湘
朝代：清
体裁：古风

水懦玩多死，何况水怒时。山雨连日夜，澎湃争此溪。尔民狎溪小，平时飞渡之。一篙或一桨，游戏无不为。岂知波涛力，翻覆云作泥。溪亦不在大，水亦不在微。粗才而大胆，祸在睫与眉。民死亦可怜，顷刻朝冯夷。民死大可鉴，鸿毛轻若兹。死者长已矣，生者歌此诗。
师丹·其一
作者：宋湘
朝代：清
体裁：七言绝句

从来入继必波澜，丁傅付人肯自安。苦为共王条得失，古心古谊老冬官。
师丹·其二
作者：宋湘
朝代：清
体裁：七言绝句

董宏王莽各怀私，侯爵乘除不足訾。可叹争尊太皇后，万人惨目破棺时。
席上歌者索诗戏书其扇
作者：宋湘
朝代：清
体裁：五言律诗

暮雨潇潇曲，吴娘唱几回。缠头老居士，五马旧苏台。此意无人识，逢君借酒杯。江南好时节，莫待落花来。
广济桥晚眺
作者：宋湘
朝代：清
体裁：五言律诗

广济桥边水，迢迢去更来。古今同落日，天地一浮杯。估客船何集，行人首不回。真怜沙际鸟，饮啄亦悠哉。
庐陵孝子诗二首·其一
作者：宋湘
朝代：清
体裁：古风

庐陵孝子王乙庄，四岁丧母二尺长。见母衣履哭且僵，道路流涕父缄箱。十三丧父执父丧，祖母老病继母孀。有弟五岁同籺糠，孝子双手回天殃。乞药负米心烧香，吁天减算求寿康。母死约以冥报偿，母葬三白鸟来翔。何况友于兼义方，捐租折产荒田良。孝无大小视所当，根本厚者枝必扬。有孙侍御立天阊，君不见庐陵孝子王乙庄。
庐陵孝子诗二首·其二
作者：宋湘
朝代：清
体裁：古风

庐陵孝子王立斋，父病不袜亦不鞋。祷神身代神弗乖，曰益三算语其侪。父足病癣出必偕，母病吃疽疽亦谐。后来合葬西塘涯，依墓作庐门不柴。孝子有亲无虎豺，虎来掉尾回林厓。偷儿何来窥我阶，墓门梧枝枯生荄。孝泉湝湝流如淮，孝感一一难可埋。乙庄先生人所怀，有子锡类众口皆。天章奕奕披三槐，儿孙冠盖高天街。根本厚着枝必佳，君不见卢陵孝子王立斋。
座主初颐园先生视学福建奉别二首
作者：宋湘
朝代：清

邹鲁风今到海滨，三年吹暖八闽春。诸生莫错马融帐，天下能谈郭泰巾。文选楼高经见月，罗浮秋远旧无尘。临歧独有低垂处，如许当时第一人。落拓深惭国士知，六年席帽此头皮。春风不厌无花果，夜雨还留失着棋。路向紫阳寻道脉，天低南斗引旌旗。马前咫尺家山近，梦逐星轺过岭时。
座主初颐园先生视学福建奉别二首·其一
作者：宋湘
朝代：清

邹鲁风今到海滨，三年吹暖八闽春。诸生莫错马融帐，天下能谈郭泰巾。文选楼高经见月，罗浮秋远旧无尘。临歧独有低垂处，如许当时第一人。
座主初颐园先生视学福建奉别二首·其一
作者：宋湘
朝代：清
体裁：七言律诗

邹鲁风今到海滨，三年吹煖八闽春。诸生莫错马融帐，天下能谈郭泰巾。文选楼高经见月，罗浮秋远旧无尘。临歧独有低垂处，如许当时第一人。
座主初颐园先生视学福建奉别二首·其二
作者：宋湘
朝代：清

落拓深惭国士知，六年席帽此头皮。春风不厌无花果，夜雨还留失着棋。路向紫阳寻道脉，天低南斗引旌旗。马前咫尺家山近，梦逐星轺过岭时。
庭中花木朝夕相对各赠一绝句 其一 赠柏
作者：宋湘
朝代：清
体裁：七言绝句

此庭古柏亦堪怜，与我周旋已八年。莫道孤根难得地，从来黛色必参天。
庭中花木朝夕相对各赠一绝句 其七 赠棕
作者：宋湘
朝代：清
体裁：七言绝句

十寻高干有云知，秋雨秋风独战时。此屋应名海榈馆，无人肯唱少陵诗。
庭中花木朝夕相对各赠一绝句 其三 赠玉兰
作者：宋湘
朝代：清
体裁：七言绝句

清光如玉韵如兰，著色辛夷便不妍。此种好花宜供佛，却来山阁小窗前。
庭中花木朝夕相对各赠一绝句 其九 赠梅
作者：宋湘
朝代：清
体裁：七言绝句

五百青钱五尺梅，先规地势映楼台。墙阴丛棘流传赋，感慨当年宰相来。
庭中花木朝夕相对各赠一绝句 其二 赠龙爪柏
作者：宋湘
朝代：清
体裁：七言绝句

奇情远势与天游，屈曲盘挐出复收。已见道旁嫌露爪，争教檐下不低头。
庭中花木朝夕相对各赠一绝句 其二十 赠蜀葵
作者：宋湘
朝代：清
体裁：七言绝句

眼前谁识文章草，世上高谈旌节花。我亦未能全免俗，对君欢喜背君誇。
庭中花木朝夕相对各赠一绝句 其二十一 赠金丝莲
作者：宋湘
朝代：清
体裁：七言绝句

花中亦自争流品，君子家声不偶然。乍可解嘲贫太守，满篱麂眼贴金钱。
庭中花木朝夕相对各赠一绝句 其二十七 赠凤仙花
作者：宋湘
朝代：清
体裁：七言绝句

红如鹃血艳如霞，瓦钵磁盆到处家。不肯逾情长声价，为君原是女儿花。
庭中花木朝夕相对各赠一绝句 其二十三 赠月月红
作者：宋湘
朝代：清
体裁：七言绝句

十二珠帘十二钩，月光圆缺数从头。人间多少红颜老，花莫前身卢莫愁。
庭中花木朝夕相对各赠一绝句 其二十二 赠新栽蔷薇
作者：宋湘
朝代：清
体裁：七言绝句

春农秋夕露霏霏，尊酒论文事已稀。自笑先生还结习，手浇香水种蔷薇。
庭中花木朝夕相对各赠一绝句 其二十五 赠小竹
作者：宋湘
朝代：清
体裁：七言绝句

庾信园中好住无，三竿伴我不羁孤。枝头便拟添么凤，写作潇湘缩本图。
庭中花木朝夕相对各赠一绝句 其二十六 赠栀子
作者：宋湘
朝代：清
体裁：七言绝句

口头从不多谈佛，鼻观常参薝卜禅。当得昌黎一肥字，昨宵新雨足阶前。
庭中花木朝夕相对各赠一绝句 其二十四 赠爪豆
作者：宋湘
朝代：清
体裁：七言绝句

公仪去织拔圈葵，我岂盘餐较是非。要与民间验辛苦，一番浇灌一番肥。
庭中花木朝夕相对各赠一绝句 其五 赠海棠
作者：宋湘
朝代：清
体裁：七言绝句

提挈来游已几年，相看不厌好神仙。主人也是唐张旭，照旧春风照旧颠。
庭中花木朝夕相对各赠一绝句 其八 赠桂
作者：宋湘
朝代：清
体裁：七言绝句

月殿分来花未胎，秋风时节总应开。他年倘有东坡过，又道仙人亲手栽。
庭中花木朝夕相对各赠一绝句 其六 赠桃
作者：宋湘
朝代：清
体裁：七言绝句

卐字栏边两树桃，手栽时节比人高。而今结子开花甚，催白人头亦汝曹。
庭中花木朝夕相对各赠一绝句 其十 赠秋海棠
作者：宋湘
朝代：清
体裁：七言绝句

多买青丝制锦房，多提素绠汲银浆。春风去后神仙老，四海谁怜秋海棠。
庭中花木朝夕相对各赠一绝句 其十一 赠牡丹
作者：宋湘
朝代：清
体裁：七言绝句

五色云中夜看花，当年冠盖满京华。如何万里还陪我，不住长安富贵家。
庭中花木朝夕相对各赠一绝句 其十七 赠金银花
作者：宋湘
朝代：清
体裁：七言绝句

每借花香佐酒杯，怪君何术点金来。园丁劝我高支架，拆去先生避债台。
庭中花木朝夕相对各赠一绝句 其十三 赠菊
作者：宋湘
朝代：清
体裁：七言绝句

无人肯信客思归，君识渊明心事违。我本不来何况去，今仍无是昨真非。
庭中花木朝夕相对各赠一绝句 其十九 赠菰蒲
作者：宋湘
朝代：清
体裁：七言绝句

菖条菰叶绿成围，春去秋来客未归。记得江湖最风景，烟波深处鹭鸶飞。
庭中花木朝夕相对各赠一绝句 其十二 赠盆荷
作者：宋湘
朝代：清
体裁：七言绝句

独念新荷展末宽，朝朝汲水注微澜。菰蒲映带青三尺，便与江南一例看。
庭中花木朝夕相对各赠一绝句 其十五 赠向日葵
作者：宋湘
朝代：清
体裁：七言绝句

草木才华底浅深，末光分照即翘林。人间不少鲍庄子，卫足应知先卫心。
庭中花木朝夕相对各赠一绝句 其十八 赠芭蕉
作者：宋湘
朝代：清
体裁：七言绝句

墙角时常种几株，风来雨过得声初。案头纸笔今都废，谁去还摹柿叶书。
庭中花木朝夕相对各赠一绝句 其十六 赠五月菊
作者：宋湘
朝代：清
体裁：七言绝句

南村诸杨北村卢，久被东坡唤荔奴。君但柴桑村外住，也应小国有曹邾。
庭中花木朝夕相对各赠一绝句 其十四 赠兰
作者：宋湘
朝代：清
体裁：七言绝句

相对无言气自清，如人有品复多情。肯来四座喧都绝，剩有呼童瀹茗声。
庭中花木朝夕相对各赠一绝句 其四 赠蜡梅
作者：宋湘
朝代：清
体裁：七言绝句

拟聚黄金再筑台，置花高处看花开。陇头驿使还迟到，先报天心几日来。
庭中花木朝夕相对各赠一绝句前摄迤西道篆日买松子三石于点苍山三塔寺后鼓民种之为其濯濯也今日有客报余松已寻丈其势郁然成林者予喜且感系以三绝句·其一
作者：宋湘
朝代：清
体裁：七言绝句

不见苍山已六年，旧游如梦事如烟。多情竹报平安在，流水桃花一惘然。
廉范
作者：宋湘
朝代：清
体裁：七言绝句

五绔歌声蜀水春，邓融薛汉事犹新。平生不负亡师友，肯负君恩肯负民。
张敞
作者：宋湘
朝代：清
体裁：七言绝句

走马章台日几回，画眉闺阁预谁来。风情云气张京兆，误了黄扉作相才。
张汤杜周
作者：宋湘
朝代：清
体裁：七言绝句

有时天道问无从，酷吏佳儿两拜封。安世一生皆敬慎，延年无事不宽容。
张湛王丹
作者：宋湘
朝代：清
体裁：七言绝句

诈恶何如诈善来，张公礼教世何猜。严交挞子尤难得，树下观耕王仲回。
张良
作者：宋湘
朝代：清
体裁：七言绝句

转徙风尘借酒杯，封侯辟谷读书来。容颜好女神仙骨，龙虎乾坤有此才。
张释之汲黯
作者：宋湘
朝代：清
体裁：七言绝句

持平难得张廷尉，长孺能为社稷臣。君自都俞又吁咈，臣无软语不欺人。
得雨四首酬墨卿太守·其一
作者：宋湘
朝代：清
体裁：五言律诗

得雨春犹好，分秧定未迟。隔年乾瓦响，一夜小窗知。已动流匙想，兼筹酿酒赀。野人惟醉饱，太守喜何其。
得雨四首酬墨卿太守·其三
作者：宋湘
朝代：清
体裁：五言律诗

笠影千塍外，莺声一路中。草从今日碧，花又去年红。细细扶犁把，浮浮有水虫。忧愁复辛苦，无限慰邻翁。
得雨四首酬墨卿太守·其二
作者：宋湘
朝代：清
体裁：五言律诗

俄顷分忧乐，回头此感伤。恨人翻自笑，造物果何常。原说耕田好，遑论谷雨忙。劝君歌一曲，黄犊背泥香。
得雨四首酬墨卿太守·其四
作者：宋湘
朝代：清
体裁：五言律诗

思妇城南梦，醒来莫自疑。王师闻便入，午黍馌难迟。雨露浓如此，兵戈洗可知。周南留太史，犹及颂清时。
德有邻堂砚歌为墨卿太守作
作者：宋湘
朝代：清
体裁：古风

朝拜文忠词，夕治文忠屋。惆怅山头百尺井，朱池墨沼春芜绿。千夫荷锸来，顷刻天光开。一夫忽拄手，片石生疑咍。土花中斑坦四角，昆明古劫无此灰。匹夫怀璧古有罪，献之太守明其材。太守首为点，吁嗟砚兮何来哉。方广四寸袤九寸，手爪剔刮窥奇瑰。是何制古质理细，覆视砚背增惊猜。古印四字戴一字，其一字显四字埋。一字行书书曰轼，手笔了了锋棱偕。亟汲古井瀹印出，渐见诘曲蛇盘隈。分明德有邻堂篆，对此却感无邪斋。白鹤之峰江水涯，村舂邻火皆蒿莱。绍圣年间公过岭，始开此堂高以崔。此堂此砚不寂寞，和遍陶诗浮一杯。有时亦或赋江月，有时亦或题岭梅。兴阑爱看墨蛟舞，隔篱呼取翟秀才。秀才亦复心所敬，何必惟我独也正。壁后匡衡不点灯，聊将此砚寄此印。独疑此砚周旋久，未应草草非我有。天风浪浪渡海南，一匣如何不在手。堂中诸孙亦可儿，为谁掷向池之湄。一置高山一流水，公莫有意藏蛟螭。乱吾书者董仲舒，得吾璧者汉钟离。不然庭圭墨，诸葛笔，到处毡包席裹出。平生爱砚亦可怜，子石澄泥纷作述。文章忠义费研磨，出水穿云总胶漆。今日付君君信美，前身莫是东坡子。次律从来过去僧，佐卿原是鹤归耳。延平失剑或无心，羊祜寻镮宁非理。假如衣钵付卢生，人生得此亦豪矣。虽然，砚乎砚乎，听我再拜致一言。自砚之守此堂也，蛮烟愁兮昔昔，瘴雨暗兮年年。山元卿鸿文不召，蔡少霞奇字空妍。砚既不及陪王堂之视草，曾不见撤烛于金銮。徒使写山月，吟江烟。夫诚不如太守之左提右挈草河清，一颂制乐职千篇。君不见春烟洒洒春风前，墨花作雨东南天。
忆少年
作者：宋湘
朝代：清

老屋柴门树打头，青山屋后水自流。受书十日九逃学，恨不先生命牧牛。
忆少年七首·其一
作者：宋湘
朝代：清
体裁：七言绝句

老屋柴门树打头，青山屋后水门流。受书十日九逃学，恨不先生命牧牛。
忆少年七首·其七
作者：宋湘
朝代：清
体裁：七言绝句

一笑平沙古战场，几人败走几人强。无端忽忆少年事，年鼓春灯更点长。
忆少年七首·其三
作者：宋湘
朝代：清
体裁：七言绝句

跌宕文坛十载强，中间顿挫一衿凉。家无儋石同刘毅，身有空拳似李阳。
忆少年七首·其二
作者：宋湘
朝代：清
体裁：七言绝句

世间何物是文章，提笔直书五六行。偷见先生嘻一笑，娘前索果索衣裳。
忆少年七首·其五
作者：宋湘
朝代：清
体裁：七言绝句

才思谈笑取封侯，又道文章有凤楼。拍手大罗天上去，看何蓬岛是瀛洲。
忆少年七首·其六
作者：宋湘
朝代：清
体裁：七言绝句

三日长安处处花，归来插帽一枝斜。宫衣绣有神仙字，谁问高骑白鼻騧。
忆少年七首·其四
作者：宋湘
朝代：清
体裁：七言绝句

斩蛟射虎气难囚，快事平生一马周。命酒市楼常独坐，出门一掷鹔鹴裘。
忆蜀游补纪十二首 其一 过井陉
作者：宋湘
朝代：清
体裁：七言绝句

叠隘重关古涧鸣，长城一抹乱山青。汉唐战斗今陈迹，立马秋风看井陉。
忆蜀游补纪十二首 其七 过定军山
作者：宋湘
朝代：清
体裁：七言绝句

手提残蜀汉山川，六出祁山去不还。猿鸟风云俱黯惨，至今人识定军山。
忆蜀游补纪十二首 其三 宿骊山
作者：宋湘
朝代：清
体裁：七言绝句

周火秦坟耻未湔，无端妃子又温泉。而今客抱凉云睡，只有松声似昔年。
忆蜀游补纪十二首 其九 到成都
作者：宋湘
朝代：清
体裁：七言绝句

满路花香压酒香，客星入蜀道途长。岷山嶓冢都看到，不愿生才止马扬。
忆蜀游补纪十二首 其二 憩华阴庙
作者：宋湘
朝代：清
体裁：七言绝句

漠柏秦松白帝庭，庭前昼夜走仙灵。残僧不管人间事，卧看芙蓉万古青。
忆蜀游补纪十二首 其五 经韦杜曲
作者：宋湘
朝代：清
体裁：七言绝句

数株衰柳挂残阳，得得骑驴过古墙。道是城南旧韦杜，世间何物足悲伤。
忆蜀游补纪十二首 其八 入剑阁
作者：宋湘
朝代：清
体裁：七言绝句

左山屯甲右刀枪，天地先开古战场。要识四夷皆守在，去年今日卧牛羊。
忆蜀游补纪十二首 其六 过马嵬驿
作者：宋湘
朝代：清
体裁：七言绝句

一堆黄土美人香，夜雨三郎此断肠。陇山鹦鹉都飞去，只有牵牛天汉长。
忆蜀游补纪十二首 其十 谒少陵祠堂
作者：宋湘
朝代：清
体裁：七言绝句

千年有客访桥西，九月青山莺尚啼。花径蓬门草堂庙，竹寒沙碧浣花溪。
忆蜀游补纪十二首 其十一 谒眉山苏祠
作者：宋湘
朝代：清
体裁：七言绝句

七百年前翟秀才，思公别久访公来。荔枝五尺堂前树，莫是岭南归后栽。
忆蜀游补纪十二首 其十二 过屈原庙
作者：宋湘
朝代：清
体裁：七言绝句

才人无行最堪悲，美女多淫欲怨谁。旷古艳才兼苦节，归州遥拜屈原祠。
忆蜀游补纪十二首 其四 过长安
作者：宋湘
朝代：清
体裁：七言绝句

秦中旧日帝王都，禾黍秋风气自殊。万古濛濛北原上，终南横截到虚无。
忆黔游补纪六首 其一 过磁州
作者：宋湘
朝代：清
体裁：七言绝句

沟分流水绿分畴，夹道菱荷亦自秋。说与南人应不信，稻花香里过磁州。
忆黔游补纪六首 其三 上相见坡
作者：宋湘
朝代：清
体裁：七言绝句

踏到黔中相见坡，坡头相见问如何。不知君面看臣面，可是风尘比昔多。
忆黔游补纪六首 其二 经桃源
作者：宋湘
朝代：清
体裁：七言绝句

水复山重小有天，偶逢人处认逢仙。桃花开过桑麻在，自古仙家只种田。
忆黔游补纪六首 其五 到贵州
作者：宋湘
朝代：清
体裁：七言绝句

双旌叶叶见郊迎，斛大山村斗大城。今日轨文真远到，通霄隔壁读书声。
忆黔游补纪六首 其六 舟下常德
作者：宋湘
朝代：清
体裁：七言绝句

油菜花胎十月初，洪江冬笋贱于蔬。先生喜啖江湖饭，又报城门卖鳜鱼。
忆黔游补纪六首 其四 憩飞云洞
作者：宋湘
朝代：清
体裁：七言绝句

此行第一是飞云，石色泉声绕不分。正好禅林證清净，破人凉睡马蹄闻。
忍死三首·其一
作者：宋湘
朝代：清
体裁：古风

忍死复偷生，偷生复乞食。乞食在道旁，岁时归不得。岁时不得归，我心伤以悲。寒食一夜雨，千里魂梦飞。飞到山之巅，又到水之湄。觉来身在远，几筵空尔施。施也亲知非，知也来耶非。不如坟头草，犹得与亲依。悠悠者旻天，何不我草为。
忍死三首·其三
作者：宋湘
朝代：清
体裁：古风

既葬读祭礼，难读更难施。簠簋虽有数，行衷虽有期。将身伏其间，木强心已摧。一杯酒在手，战战谁接来。昔时一杯酒，亲饮我终之。何曾泼在地，黄土流澌澌。悠悠者苍天，何以祭礼为。
忍死三首·其二
作者：宋湘
朝代：清
体裁：古风

少小清明时，父母携上冢。不识祖父母，习礼且邱垄。父母导我拜，未拜泪已涌。但知父母悲，焉知悲万种。今当我导儿，回思导我时。既思导我时，不能复导儿。悠悠者昊天，何以生人为。
志士行
作者：宋湘
朝代：清
体裁：古风

兰蕙不以无人而不芳，松柏不以空山而摧死。天生令质难自弃，秋月春风固其理。奈何扰扰世上人，苦以物悲以物喜。蛾眉一何长，容颜为悦己。岂知霜雪会时至，歌舞楼前夜如水。吁嗟夜如水，明月一千里。只照芙蓉花，不照断肠卉。君不见伐檀坎坎河之干，一生稼穑常艰难。古之志土只如此，茅屋低头看书史。
念昔三首·其一
作者：宋湘
朝代：清
体裁：五言律诗

念昔公车日，东方领国宾。云山朝饮马，风雨夜投人。横㮶军中气，飞花陌上春。六年燕市酒，席帽亦轮囷。
念昔三首·其三
作者：宋湘
朝代：清
体裁：五言律诗

念昔皇华日，秋风满桂枝。山川黔蜀换，星斗益梁知。选佛华严会，登坛日月旗。洋洋天乐奏，烧烛唱名时。
念昔三首·其二
作者：宋湘
朝代：清
体裁：五言律诗

念昔游仙日，天门詄荡开。蟠桃红缀宴，臣朔醉扶来。咳唾云霞落，笙歌日月回。赤松王子晋，携手上蓬莱。
怀赵象庵舍人
作者：宋湘
朝代：清
体裁：七言律诗

十年认识赵中书，日日看花取酒壶。醉后亦谈天下事，閒来只恨菊园芜。支离风雨须人管，冷淡宾朋得尔娱。莫向尘途问消息，客心如月一轮孤。
恭读道光六年正月三十日奉上谕通筹漕河全局先其所急凡八百七十二字恭纪三首·其三
作者：宋湘
朝代：清
体裁：五言律诗

漕法曾无恙，河流此积高。坝开防倒灌，沙刷慎惊涛。百万东南力，三千转运艘。何时循旧轨，咨儆帝心劳。
恭读道光六年正月三十日奉上谕通筹漕河全局先其所急凡八百七十二字恭纪三首·其二
作者：宋湘
朝代：清
体裁：五言律诗

湖蓄知先务，沙淤更急谋。欲开禦黄坝，须得伏河流。天语真如镜，臣心本共舟。协恭惟事济，饥溺古同忧。
悲远游·其一
作者：宋湘
朝代：清
体裁：古风

天不可上兮，仙不可求。东日西驰兮，白云悠悠。伊车轮之四角兮，何处远游。
悲远游·其二
作者：宋湘
朝代：清
体裁：古风

烈莫烈于古剑兮，悲莫悲于箜篌。东日西没兮，白水东流。伊远游之悲兮，有如箜篌。
惠州丰湖书院联
作者：宋湘
朝代：清
体裁：联

万间广厦庇来新，问秀才老屋深灯，他日几逢贤太守；百顷平湖游者众，看后学洙情沂思，有人重起古循州。
惠州感事四首·其一
作者：宋湘
朝代：清
体裁：五言律诗

人事真杂料，潢池辄弄兵。依然同日月，直不受生成。此辈吾何爱，苍生骨欲鸣。杀人今似草，师出那无名。
惠州感事四首·其三
作者：宋湘
朝代：清
体裁：五言律诗

漫说神仙界，罗浮一万家。焚巢吹劫火，打草出长蛇。窟穴通闽广，梯航视辅车。莫凭山压卵，小小觑含沙。
惠州感事四首·其二
作者：宋湘
朝代：清
体裁：五言律诗

筹笔非吾事，维桑独此心。山川频聚米，狐兔竟逃林。渐转青天粟，仍搜赤地金。可怜闻野哭，一月不销沈。
惠州感事四首·其四
作者：宋湘
朝代：清
体裁：五言律诗

处处闻吹角，家家此断魂。水巢纷织筏，山寨插成村。说客心何有，书生事可论。勒铭定何日，洒涕向黄昏。
感兴
作者：宋湘
朝代：清
体裁：古风

官船过处人环目，老妇幼儿排簇簇。直教看杀老东坡，彼自殷勤我感恧。当年我亦看官来，非仙是佛心疑猜。金银灿灿雾中座，箫管冥冥云际台。前导金童后玉女，世间何物贵如许。我生亦是好男儿，官今如虎人如鼠。吁嗟乎，好僧不在金佛身，好道不在华阳巾。名士不在善骂坐，好官不在能怕人。我今前去滇南守，知是豺狼是父母。竹马无情呼不来，车乘翘翘畏我友。
扬雄
作者：宋湘
朝代：清
体裁：七言绝句

傥不美新专著书，雄文传处马卿无。守元尚白头如雪，一痛千秋莽大夫。
把钓
作者：宋湘
朝代：清
体裁：五言律诗

竹色低埼岸，山光落晚汀。一竿无暑到，久坐得心冥。花飐见鸥戏，水凉闻草馨。不教痴稚子，历乱打蜻蜓。
招鹤庐歌和墨卿太守
作者：宋湘
朝代：清
体裁：古风

招鹤主人心如水，水边小结招鹤庐。吏情自是赵清献，野意更兼张隐居。主人招鹤来此庐，湖心水满活如酥。稻田青处鹤飞去，菰田白处鹤如如。鹤兮尔飞乐可知，主人爱尔怜尔饥。青天碧海不尔系，日暮会有归来时。莫嫌清俸不尔饱，主人之水饮亦好。世间粱肉那易得，骨相况尔太奇了。主人作庐招鹤栖，山头有月松有枝。主人作歌招鹤归，主人有客微和之。主人与鹤会须去，此庐历历西湖树。
拟古三首·其一
作者：宋湘
朝代：清
体裁：古风

噪鹊不受笼，网蛛不受系。必欲两致之，妾有心中事。侍儿卖珠回，发乱欢颜开。看蛛复听鹊，报是行人来。昔与君别时，但畏归期晚。直至长风沙，相迎不道远。箧中新衣裳，欲著重薰香。东家亦有鹊，谁知声更长。弃置复弃置，仰视明河光。
拟古三首·其三
作者：宋湘
朝代：清
体裁：古风

去日愁不归，归日愁更积。咫尺不相见，不如万里隔。长江罾鲤鱼，锦字书几尺。从头诉别离，举一已失百。黄金堆满床，高冠动檐额。人情重势利，入门算裘帛。妾久习贱贫，愿问衣宽窄。
拟古三首·其二
作者：宋湘
朝代：清
体裁：古风

风吹碧梧树，东影复西顾。但听凤凰声，不如凤凰驻。君今东家居，妾是西家住。西家岂不欢，东家令人妒。千金买舟航，水浅不可度。上山采蘼芜，新人不如故。
接家信
作者：宋湘
朝代：清

口有平安报，中宵泪亦多。经年曾不至，一纸定如何？为子可堪此，持缄重自讹。那禁先手战？老父字成蝌。
接家信
作者：宋湘
朝代：清
体裁：五言律诗

日有平安报，中宵泪亦多。经年曾不至，一纸定如何。为子可堪此，持缄重自讹。那禁先手战，老父字成蝌。
支离四首
作者：宋湘
朝代：清

著书无笔力，饮酒亦支离。眼底传人少，身前造物疑。闲花开自落，小圃我同谁。又是年垂晚，秋光到九时。爱菊嫌篱破，编篱护菊来。前年新种树，一半老成材。何处海潮汐，有车雷往回。闭门甘寂寞，怀古一登台。久客名何在？奇穷骨奈骄。百思唯睡好，一枕得春饶。惜字留残刺，倾家赎敝貂。天寒日更短，庭树亦萧萧。落日衔林半，归禽各对呼。两三巡灶犬，五六候门奴。自笑客何者，能如耕也无？南山田二顷，四壁满瓜壶。
支离四首·其一
作者：宋湘
朝代：清
体裁：五言律诗

著书无笔力，饮酒亦支离。眼底传人少，身前造物疑。閒花开自落，小圃我同谁。又是年垂晚，秋光到九时。
支离四首·其一
作者：宋湘
朝代：清

著书无笔力，饮酒亦支离。眼底传人少，身前造物疑。闲花开自落，小圃我同谁。又是年垂晚，秋光到九时。
支离四首·其三
作者：宋湘
朝代：清
体裁：五言律诗

久客名何在，奇穷骨奈骄。百思惟睡好，一枕得春饶。惜字留残刺，倾家赎敝貂。天寒日更短，庭树亦萧萧。
支离四首·其三
作者：宋湘
朝代：清

久客名何在？奇穷骨奈骄。百思唯睡好，一枕得春饶。惜字留残刺，倾家赎敝貂。天寒日更短，庭树亦萧萧。
支离四首·其二
作者：宋湘
朝代：清

爱菊嫌篱破，编篱护菊来。前年新种树，一半老成材。何处海潮汐，有车雷往回。闭门甘寂寞，怀古一登台。
支离四首·其四
作者：宋湘
朝代：清
体裁：五言律诗

落日衔林半，归禽各对呼。两三巡灶犬，五六候门奴。自笑客何者，能如耕也无。南山田二顷，四壁满瓜壶。
支离四首·其四
作者：宋湘
朝代：清

落日衔林半，归禽各对呼。两三巡灶犬，五六候门奴。自笑客何者，能如耕也无？南山田二顷，四壁满瓜壶。
放晴
作者：宋湘
朝代：清
体裁：七言绝句

三日江风江雨寒，得来天气放晴难。云光树色皆才思，尽拓船窗面面看。
斩孽行
作者：宋湘
朝代：清
体裁：古风

朝过漫豪塘，山深恶木蔽。塘兵迓路隅，呼之言瘴事。不数过路人，且就塘兵计。点名来此塘，十生无一二。自从前年来，大蛇曝朝霁。各提鎗炮刀，击杀兹无畏。舆卒闻此言，缕缕谈所记。前面枯柯塘，亦此孽为祟。近闻徙上江，此吉彼乃厉。更有腾冲行，潞江不可济。白气滃满山，微风吹贴地。假使游魂逢，先谋剪纸祭。我行及三月，自仗心胆毅。凡此可畏途，一睡失百悸。或时似孟德，腹痛忘前誓。又或似石勒，耳鸣鞞铎备。心知是所言，感慨唱高议。杀人有何益，从古毒者肆。岂其殊肺肝，即应恶口鼻。况复当道路，伯益不再世。沛公忽入梦，刘寄奴亦至。授我斩孽方，付我斩孽具。一试天宇清，再试地轴治。稽首谢二君，荡荡揽两辔。山头行者歌，松根坐者寐。读我斩孽行，引杯同一醉。
新岁·其一
作者：宋湘
朝代：清
体裁：五言绝句

地僻人事简，年新天意和。寻常对酒少，此日续诗多。
新岁·其二
作者：宋湘
朝代：清
体裁：五言绝句

略谢门生谒，频探稚子餐。接春双打桨，看水一开门。
方有堂方伯寄示修少陵草堂之作语每及余代柬却寄
作者：宋湘
朝代：清
体裁：七言律诗

风叫严城雪压庐，酒边传到蜀来书。千年茅屋关心极，万户苍生鼓腹初。符剖文翁应不忝，卿呼子墨愧何如。周南留滞头都白，旧梦云山一起予。
时雨新足亭子晓望
作者：宋湘
朝代：清
体裁：五言律诗

城里万家树，湖中十里花。得来三日雨，衬以一江霞。亭子阔无碍，春光明更赊。閒题几个字，绕曲避蜗斜。
春夜一首
作者：宋湘
朝代：清
体裁：七言绝句

水仙昔昔玉钗斜，已似秋娘嫁后鸦。不放读书灯寂寞，一瓶新水浸桃花。
春日重题大观楼二首·其一
作者：宋湘
朝代：清
体裁：七言律诗

楼上春云住又飞，楼前春水绿生肥。举头莽荡身何处，酾酒苍茫醉未非。三岛游仙他日梦，五湖垂钓几人归。毬场牧马将军老，谁话天山雪打围。
春日重题大观楼二首·其二
作者：宋湘
朝代：清
体裁：七言律诗

湖花湖柳此依依，天下春光两燕飞。好水自头连尾看，诸山从古到今围。百年作客原如寄，竟日登楼只不归。此曲莫传王粲和，怕教游子泪沾衣。
春晓即事
作者：宋湘
朝代：清
体裁：五言律诗

春睡何曾足，蟆更不住挝。晨光开燕语，夜雨落棕花。红喜盆鱼上，青窥水荇斜。秧田应绿满，来问尔农家。
春暮偶感·其一
作者：宋湘
朝代：清
体裁：七言绝句

相呼相唤亦多情，杨柳池头问鸟名。可惜春光已三月，边城花落不闻莺。
春暮偶感·其二
作者：宋湘
朝代：清
体裁：七言绝句

树在邻家借绿看，前年赁得屋三间。生涯略似王夫子，只笑年年借不还。
春郊一首
作者：宋湘
朝代：清
体裁：七言绝句

二月风轻桑叶低，麦花初合豆花齐。人家屋角莺啼滑，一树绯桃在水西。
晓起对雪三首
作者：宋湘
朝代：清

纸窗风断炭炉灰，城角钟声一片来。不道人家烟漠漠，已看天井雪皑皑。真堪灌魄团将咽，莫便呼僮扫作堆。闻与邻翁数年景，好花飞到第三回。到眼清华也不贫，十分冷淡足精神。羌无明月来涵影，略有回风去逗春。童子乞邻知请火，先生拥絮肯干人。多情颇愧庭前鹤，一步移将一步亲。身在楼台缥缈间，清光如此不尘寰。纵嫌衣薄应须耐，便压檐低那许删。画里孤舟人钓水，梦中一树我游山。安排驴子桥头去，消受先生此日闲。
晓起对雪三首·其一
作者：宋湘
朝代：清
体裁：七言律诗

纸窗风断炭炉灰，城角钟声一片来。不道人家烟漠漠，已看天井雪皑皑。真堪濯魄团将咽，莫便呼僮扫作堆。閒与邻翁数年景，好花飞到第三回。
晓起对雪三首·其一
作者：宋湘
朝代：清

纸窗风断炭炉灰，城角钟声一片来。不道人家烟漠漠，已看天井雪皑皑。真堪灌魄团将咽，莫便呼僮扫作堆。闻与邻翁数年景，好花飞到第三回。
晓起对雪三首·其三
作者：宋湘
朝代：清
体裁：七言律诗

身在楼台缥渺间，清光如此不尘寰。纵嫌衣簿应须耐，便压檐低那许删。画里孤舟人钓水，梦中一树我游山。安排驴子桥头去，消受先生此日閒。
晓起对雪三首·其三
作者：宋湘
朝代：清

身在楼台缥缈间，清光如此不尘寰。纵嫌衣薄应须耐，便压檐低那许删。画里孤舟人钓水，梦中一树我游山。安排驴子桥头去，消受先生此日闲。
晓起对雪三首·其二
作者：宋湘
朝代：清

到眼清华也不贫，十分冷淡足精神。羌无明月来涵影，略有回风去逗春。童子乞邻知请火，先生拥絮肯干人。多情颇愧庭前鹤，一步移将一步亲。
景福泉观察书来有述病请老之意诗以答之四首·其一
作者：宋湘
朝代：清
体裁：古风

东坡生丙子，终年六十六。致仕在六月，洒扫新玉局。七月朝帝闉，于心无不足。官亦不在大，命亦不妨促。此意无人知，纷纷自歌哭。
景福泉观察书来有述病请老之意诗以答之四首·其三
作者：宋湘
朝代：清
体裁：古风

俗人弃官悲，达人弃官乐。俗人生不欢，达人死不恶。此意肯让公，其如两缠缚。不死亦不归，太仓顽鼠雀。可耻复可耻，仰天看云鹤。
景福泉观察书来有述病请老之意诗以答之四首·其二
作者：宋湘
朝代：清
体裁：古风

朝读先生书，东坡同丙子。七月廿八日，乞身书上矣。平生一瓣香，意谓庶几耳。上言长相思，下言病且死。相思复相思，谁死谁不死。
景福泉观察书来有述病请老之意诗以答之四首·其四
作者：宋湘
朝代：清
体裁：古风

归固遂吾初，死亦反吾本。挂冠出东门，看山消一蹇。清霜送出郊，彭泽意尤远。与君同白头，输君成佛晚。生当歌此别，死当歌此挽。
景福泉观察擢臬使入觐诗以奉别六韵
作者：宋湘
朝代：清
体裁：七言排律

自听工歌于蔿于，早知名姓达天衢。一云南起众看雨，八载西来人写图。此去有身依日月，今生无分卧江湖。束之高阁臣何敢，辱在泥涂公念无。但使朝廷见皋益，不妨箕颖点唐虞。鳜鱼白雁山前曲，还我烟波老钓徒。
晴后
作者：宋湘
朝代：清
体裁：七言绝句

班鸠鸣后栗留鸣，好雨连番大放晴。几日不来园草尺，园花开到十分明。
月下
作者：宋湘
朝代：清
体裁：七言绝句

白玉盘开万象清，天街如水澹无声。流萤一点忽飞过，不是秋宵秋思生。
月答
作者：宋湘
朝代：清
体裁：七言绝句

镜里嫦娥也自伤，青天碧海可怜凉。神仙无限长生药，只少人间黑发方。
有感二首·其一
作者：宋湘
朝代：清
体裁：七言绝句

天河屈注洗心兵，阅世千年万里情。党锢徵除两无事，都须金铸郑康成。
有感二首·其二
作者：宋湘
朝代：清
体裁：七言绝句

豆羹箪食不浮云，乱发层层结不分。唾手千金撒手散，都须丝绣马将军。
望雨四首呈墨卿太守·其一
作者：宋湘
朝代：清
体裁：五言律诗

楚蜀连年贼，春农未荷戈。朝廷此仁圣，风雨合甘和。奏凯师将入，扶犁候可讹。如何村郭外，不见拥青蓑。
望雨四首呈墨卿太守·其三
作者：宋湘
朝代：清
体裁：五言律诗

便不关人事，何能责上穹。太平无坐得，凡百有忧同。但是勤民隐，都堪诱帝衷。最防奸吏手，文报总和丰。
望雨四首呈墨卿太守·其二
作者：宋湘
朝代：清
体裁：五言律诗

帝德原同帱，人心况至仁。才经燕大水，可又粤无春。秧马家家急，耕牛夜夜巡。海头蛟蜃地，莫易见荒民。
望雨四首呈墨卿太守·其四
作者：宋湘
朝代：清
体裁：五言律诗

耒耜销兵气，桑麻爱此身。由来愚百姓，全仗饱为人。宽猛俱调燮，阴晴有鬼神。遥知贤太守，先我几沾巾。
木棉花二首·其一
作者：宋湘
朝代：清
体裁：七言律诗

丹魂拍拍气熊熊，倔强虬龙烛烧空。人到海头才眼孔，花真汉后得英雄。越王台上春初日，广利祠前夜半风。万道虹光掣南斗，为谁名压荔枝红。
木棉花二首·其二
作者：宋湘
朝代：清
体裁：七言律诗

历落嵚崎可笑身，赤腾腾气独精神。祝融以德火其木，雷电成章天始春。要对此花须壮士，即谈芳绪亦佳人。不然閒向江干老，未肯沿街卖一缗。
朱穆
作者：宋湘
朝代：清
体裁：七言绝句

梁冀如何识秉钧，宦官世界况冥尘。棱棱可惜朱公叔，苦献神方向死人。
杀虎曲
作者：宋湘
朝代：清
体裁：四言诗

杀虎杀虎，南山之坞。汝不杀虎，虎来噬汝。虎来噬汝，汝昏不知。汝血饱虎，我岂私之。我有人民，我有兽畜。我不杀虎，我一路哭。一路之哭，匪夕匪朝。嗟我无徒，虎尾摇摇。非我无徒，如鬼如狐。不杀狐鬼，岂杀于菟。于菟杀矣，狐鬼脱矣。洗手夜归，满天雪矣。
杂咏十一首·其一
作者：宋湘
朝代：清
体裁：古风

道德世衰歇，刑名乃后起。合之为一传，亦未究厥旨。老子五千言，守雌而已矣。鸡尸与牛从，用之在神理。不作百夫长，徒作千人指。人爱白头翁，甚于黄鹞子。
杂咏十一首·其七
作者：宋湘
朝代：清
体裁：古风

东坡非酒人，时时说酒意。欢少适有馀，一语得了义。粗才而大户，鲜不败乃事。陶公尚谬误，何况次公肆。宁我恕醉人，毋多酌我醉。
杂咏十一首·其三
作者：宋湘
朝代：清
体裁：古风

我昔右子产，而左子大叔。圣人亦此言，左氏传可读。善政与善教，孟子岂背触。天地亦此理，水火非不睦。但随时所宜，春温夏乃燠。皋陶舜所举，尧时宜碌碌。
杂咏十一首·其九
作者：宋湘
朝代：清
体裁：古风

东坡渡琼海，昌黎上华山。当其危急时，涕泗谢人间。既出乃自笑，何不从容焉。道力岂不深，文章潮海宽。不如孟施舍，正坐灵不顽。所以尊圣人，绝粮无疾言。
杂咏十一首·其二
作者：宋湘
朝代：清
体裁：古风

秋风得人凄，春风得人善。夏日得人畏，冬日得人恋。四时迭相用，一化而一变。人情附所欢，物理趋所见。香草美人心，和风君子面。
杂咏十一首·其五
作者：宋湘
朝代：清
体裁：古风

逸马不畏箠，而畏一绳索。啼儿不畏挞，而畏一饼酪。恶人不畏威，而畏一杯酌。君看泰山石，一溜穿其郭。
杂咏十一首·其八
作者：宋湘
朝代：清
体裁：古风

滩水不半篙，潭水深千尺。千尺不闻声，半篙乃㗲㗲。古之慎言人，灾不及其身。岂惟见事理，亦可观吾仁。凡鸟皆善鸣，啾啾聒四邻。凤凰不善鸣，一鸣天地春。
杂咏十一首·其六
作者：宋湘
朝代：清
体裁：古风

少小读诗书，日奉父师言。苟非至愚下，议论皆可观。气质一用事，如流湿就乾。为猪不足道，为龙滋可叹。阴阳与刚柔，偏胜俱为患。矫之在自讼，蚩必韦与弦。君子进德业，学问恒暮年。
杂咏十一首·其十
作者：宋湘
朝代：清
体裁：古风

得饱即扬扬，厥状名曰鹰。不饱即耽耽，人质而虎情。饮食且有数，何况身困亨。闭户一静坐，焚香思古馨。可以息众躁，可以检平生。学道百年事，儆惰而矫轻。
杂咏十一首·其十一
作者：宋湘
朝代：清
体裁：古风

牛力可百钧，牧童绳回之。舟力可千钧，篙师纤来之。人事一系怀，万物能我孩。谁能独无系，君子以义裁。
杂咏十一首·其四
作者：宋湘
朝代：清
体裁：古风

两人来我前，一争而一让。两物来我前，一背而一向。好恶与人同，奚必观所尚。鼻上而口下，眉目两依傍。圣贤岂不尊，光谦而悔亢。获上乃治民，信友乃获上。
杂诗四首
作者：宋湘
朝代：清

汲井下银瓶，起瓶月上手。泻水入银杯，举杯月亦有。纳之心与肠，足可转八九。八九转无端，扪之清且寒。谁谓心肠中，不能如井宽？终日营华服，服成人已老。终日营大田，田多生细草。何为世间人，力与天争巧。长安尘满城，炎天日杲杲。何不典清酒，莫自使枯稿。阅世四十年，忽忽叹无成。人苦不自知，百感戕其生。陶潜犹乞食，杜甫尚依人。吟诗岂在好，得酒还独倾。公卿闻羡人，我何羡公卿？东风吹绿来，好鸟鸣窗树。往复不愆期，朝朝复暮暮。树下读书人，今读到何处？书亦不尽读，读者何所悟。枝叶脱节根，岂伊古人误？
杂诗四首·其一
作者：宋湘
朝代：清
体裁：古风

汲井下银瓶，起瓶月上手。泻水入银杯，举杯月亦有。纳之心与肠，足可转八九。八九转无端，扪之清且寒。谁谓心肠中，不能如井宽。
杂诗四首·其一
作者：宋湘
朝代：清

汲井下银瓶，起瓶月上手。泻水入银杯，举杯月亦有。纳之心与肠，足可转八九。八九转无端，扪之清且寒。谁谓心肠中，不能如井宽？
杂诗四首·其三
作者：宋湘
朝代：清
体裁：古风

阅世四十年，忽忽叹无成。人苦不自知，百感戕其生。陶潜犹乞食，杜甫尚依人。吟诗岂在好，得酒还独倾。公卿闻羡人，我何羡公卿。
杂诗四首·其三
作者：宋湘
朝代：清

阅世四十年，忽忽叹无成。人苦不自知，百感戕其生。陶潜犹乞食，杜甫尚依人。吟诗岂在好，得酒还独倾。公卿闻羡人，我何羡公卿？
杂诗四首·其二
作者：宋湘
朝代：清
体裁：古风

终日营华服，服成人已老。终日营大田，田多生细草。何为世间人，力与天争巧。长安尘满城，炎天日杲杲。何不典清酒，莫自使枯槁。
杂诗四首·其二
作者：宋湘
朝代：清

终日营华服，服成人已老。终日营大田，田多生细草。何为世间人，力与天争巧。长安尘满城，炎天日杲杲。何不典清酒，莫自使枯稿。
杂诗四首·其四
作者：宋湘
朝代：清
体裁：古风

东风吹绿来，好鸟鸣窗树。往复不愆期，朝朝复暮暮。树下读书人，今读到何处。书亦不尽读，读者何所悟。枝叶脱节根，岂伊古人误。
杂诗四首·其四
作者：宋湘
朝代：清

东风吹绿来，好鸟鸣窗树。往复不愆期，朝朝复暮暮。树下读书人，今读到何处？书亦不尽读，读者何所悟。枝叶脱节根，岂伊古人误？
李将军诗
作者：宋湘
朝代：清
体裁：古风

入海斩蛟，登山射虎。壮士出门，寸心报主。生也臣不敢知，死也臣不敢辞。臣知杀贼而已，焉知生归死归。汝贼蔡牵，汝何么么。海水四晏，无风鼓波。汝贼蔡牵，汝何多狗。狺狺血人，千里牙口。汝贼蔡牵，我来将军。将军飞来，汝闻不闻。汝贼蔡牵，汝何不柁。上天入地，将军杀我。汝贼蔡牵，汝何不弓。出日入月，将军如风。汝贼蔡牵，汝何不死。罪大海小，将军守此。迷迷离离，将军之旗。歌歌舞舞，将军之鼓。将军曰刀，苍天昼高。将军曰矢，怒潮夜死。吁嗟乎，臣不灭贼，臣甘死贼。臣且灭贼，臣竟死贼。海水无情，天风尽墨。臣北面稽首，谢天子圣德。天子无悼臣，臣死臣之职。大海荡荡天所围，云车风马神灵来，上帝许我枭厥魁。明年蔡牵死，战士休徘徊。龙宫开，灵风回。
李广
作者：宋湘
朝代：清
体裁：七言绝句

短衣匹马故将军，名姓南山虎亦闻。一笑亭前逢醉尉，教人忼慨起风云。
李膺陈蕃
作者：宋湘
朝代：清
体裁：七言绝句

赤帝孙支痿病长，天生姜桂伐膏肓。可怜费尽秦医力，二竖床头笑正狂。
李花
作者：宋湘
朝代：清
体裁：五言律诗

质莹香微重，于桃自弟兄。世无梅再白，夜有月同清。林僻孤烟醒，楼高冷眼明。惟宜领张彻，一访玉川行。
李陵·其一
作者：宋湘
朝代：清
体裁：七言绝句

尺刀寸箭五千人，胆落单于十万兵。夜半鼓声槌不起，是何天地许无情。
李陵·其三
作者：宋湘
朝代：清
体裁：七言绝句

一错真难聚铁成，乾坤去住两无凭。汉家有几才如尔，尔蔡文姬尔李陵。
李陵·其二
作者：宋湘
朝代：清
体裁：七言绝句

将军家世本名飞，誓共匈奴决一围。何故胡儿饶善马，不骑一匹学公归。
李陵·其四
作者：宋湘
朝代：清
体裁：七言绝句

卫律何人岂足论，为兵李绪只堪焚。竟谁累到龙门客，万古河梁唱五言。
杜鹃花盛开堆满庭院作歌
作者：宋湘
朝代：清
体裁：古风

君不见杜鹃开，一株一抹烧春来。又不见杜鹃飞，一声一声不如归。举头看杜鹃，低头听杜鹃。杜鹃时节愁人天，客子安得开心颜。我今买花一万朵，置之庭中照如火。但得花开红近人，不许鸟啼悲到我。花间置酒邀春风，可真花是染来红。千年望帝啼何益，万古青山细雨中。
杨奇·其一
作者：宋湘
朝代：清
体裁：七言绝句

仓卒如何覆主骄，违心逆耳两难调。侍中一语堪千古，陛下于桓舜比尧。
杨奇·其二
作者：宋湘
朝代：清
体裁：七言绝句

当时纶綍不堪宣，琐琐河间奼女钱。杨震子孙仍大鸟，此言虽愠一何妍。
杨震·其一
作者：宋湘
朝代：清
体裁：七言绝句

城西何处夕阳亭，秋草萧萧暮雨零。有泪不须流大鸟，墓门深刻四知铭。
杨震·其二
作者：宋湘
朝代：清
体裁：七言绝句

讲堂三鳣亦浮荣，款款封章不世情。四世三公此经训，朝廷终得用儒生。
查大理家藏谢文节桥亭卜卦砚属余为诗
作者：宋湘
朝代：清

摩挲剩墨玉庚庚，想见夷齐万古情。国既无人焉问卜，臣犹有母此埋名。从容岂愧文丞相，流落曾闻玉带生。同是山头一方石，人歌人哭至今并。
柳生
作者：宋湘
朝代：清
体裁：古风

谁插柳，插柳易生亦易折，世上何人不离别。谁插柳，插柳易折亦易生，春风春水多春情。情何处，柳边去。莺莺歌，燕燕语。才子题诗赠飞絮。飞絮化作萍，春来柳又青。愁烦欢喜亦何有，柳不累人人累柳。
栖禅寺
作者：宋湘
朝代：清
体裁：古风

不见逍遥堂，尚见栖禅寺。风壁又凄凉，斋厨并无蕙。孤山岂不美，何年此移至。当时苏子瞻，满湖小游戏。曾此晚置酒，蛮果粲蕉荔。四更山吐月，五首吟五字。寺与罗浮院，裙屐最风致。当时王朝云，参禅得了义。寄冢松林中，咫尺寺旁地。萧萧六如亭，瑟瑟佛灯媚。而今殊不然，古风何轻弃。即今寺后塔，曰洲又曰泗。当时大圣名，东南即其位。来者不考古，谬自出新意。人事类如斯，陵谷无多议。乃至觚不觚，何以异而异。湖以苏得名，法当援苏例。閒人湖上游，好谈湖上事。独与古时月，徘徊问一二。
桃花
作者：宋湘
朝代：清
体裁：五言律诗

宜笑自成怜，如言转不妍。无人有人处，一水一桥前。暮雨条条暗，春风面面圆。满山何遽俗，莫倚海棠眠。
桓荣
作者：宋湘
朝代：清
体裁：七言绝句

说与人间齿颊香，白头一卷侍君王。元卿莫悔平生语，多少蟫鱼食字僵。
桓谭
作者：宋湘
朝代：清
体裁：七言绝句

平生小累是繁声，新论原期致太平。竟坐臣谭不读谶，叩头流血六安行。
桥玄·其一
作者：宋湘
朝代：清
体裁：七言绝句

姜歧何至畏公威，心苦求贤事却非。借问何如庞仲达，当门薤水点头归。
桥玄·其二
作者：宋湘
朝代：清
体裁：七言绝句

孟德当年自不群，车过腹痛语何芬。后来多少难言事，恨否流传祭墓文。
梅脩重有浙江之行赠别二首·其一
作者：宋湘
朝代：清
体裁：七言绝句

病里逢君梦里欢，须眉深向海天看。过江师友如相问，莫道人间行路难。
梅脩重有浙江之行赠别二首·其二
作者：宋湘
朝代：清
体裁：七言绝句

君向杭州我惠州，西湖大小各成游。相思但看湖心月，有汝清光有我秋。
梨花开
作者：宋湘
朝代：清
体裁：古风

山中日种树，花果亦已杂。三株瘦老梨，寒僧披破衲。念旧姑弗剪，聊可挂笼鸽。谁知风动春，不似冰铺腊。一枝眼忽凸，万眦不可合。微微照玉卮，浩浩摇银蜡。北雪吹到南，艳阳天一飒。顷刻污垢场，清净光明塔。结作浑浑云，梦中呼不答。独有氤氲使，静者鼻自纳。当时如病马，此日风馺馺。当时如睡龙，此日珠喷欱。叹息人相皮，何以窥开阖。
榕生
作者：宋湘
朝代：清
体裁：古风

割取苍龙左一股，泥封草裹生气贾。小阁之南水之浒，沧波喷浸几尺土。春雷一鸣爪出舞，其鳞之而日夜努。今年当可荫数武，十年便可遮廊庑。上结鹤巢开鹤户，下铺钓石坐钓伍。东南枝倚游湖橹，西北枝挂樵山斧。听琴算棋人三五，亦或农桑话邻父。一香一茗而一酤，榕阴之乐焉可数。吁嗟乎！榕阴之乐焉可数。
樊口即事
作者：宋湘
朝代：清
体裁：五言律诗

一笑空江曲，犹传大帝居。西山无古塞，南面有僧庐。细雨春分月，流星北运书。三朝泊樊口，不为武昌鱼。
樊城
作者：宋湘
朝代：清
体裁：七言绝句

襄阳隔水即樊城，北走南征判此程。最是古来争战地，太平两岸踏歌声。
樊宏樊鯈阴识阴兴·其一
作者：宋湘
朝代：清
体裁：七言绝句

外家富贵亦人情，恩泽封侯岂足争。痛定兴刘此辛苦，那教人不念谦亨。
樊宏樊鯈阴识阴兴·其二
作者：宋湘
朝代：清
体裁：七言绝句

无功爵禄自何来，难得诸公此悟开。可叹无端又梁窦，朝廷春雨复春雷。
樊重
作者：宋湘
朝代：清
体裁：七言绝句

汪汪陂浸下田良，洞阁重门鱼满塘。自出岂知天子贵，停争折券老南阳。
次墨太卿守无碍山房壁间韵
作者：宋湘
朝代：清
体裁：七言律诗

湖上一年閒作客，我非山主亦山宾。每逢落日放孤艇，时复过桥携几人。已借蒲团嗅薝卜，更寻丹灶问金银。钟声点点不归去，才有湖风吹月粼。
次夜又题
作者：宋湘
朝代：清
体裁：五言律诗

只在一更初，春声又宛如。碧山无月处，古木有烟馀。村犬答遥寂，邻舂留始疏。花阶亦虫语，灯檠且农书。
次日风顺复吟解嘲
作者：宋湘
朝代：清
体裁：七言绝句

原知波浪终须定，试看扬帆得静便。世上遭逢多少事，逆风天是赋诗天。
次韵答刘竹湄吏部
作者：宋湘
朝代：清
体裁：五言律诗

一笑沧江上，生涯托钓徒。狂名随老减，倦足畏尘驱。有妇贫能酿，无邻德且孤。何时风雨夕，藤菜煮丰湖。
欸乃曲·其一
作者：宋湘
朝代：清
体裁：古风

胡为乎若舟东，湖风东兮，舟何不东。胡为乎若舟西，湖风西兮，舟何不西。欸乃兮，我得三光釐兮。非三光之釐兮，舟有东而无西兮。
欸乃曲·其二
作者：宋湘
朝代：清
体裁：古风

胡为乎舟中流，无洲渚兮，何不中流。胡为乎舟挽泊，有洲渚兮，何不挽泊。欸乃兮，我事神祇乐兮。非神祇之乐兮，舟有流而无泊兮。
毛义薛包刘平淳于恭江革周磐蔡顺赵咨
作者：宋湘
朝代：清
体裁：七言绝句

孝子仁人不爱生，宁知四海以为名。纷纷车马来徵辟，转使荣华掩性情。
水仙花
作者：宋湘
朝代：清
体裁：五言律诗

声在七条弦，声停一黯然。欲续陈王赋，风波不可传。剩有灯前影，寻思镜里烟。含情托芳芷，沅渚问年年。
永昌月夜用丁丑岁韵
作者：宋湘
朝代：清
体裁：五言律诗

凉夜人家睡，高楼漏鼓醒。月开秋界白，山抱汉关青。衣冷知濡露，檐虚见过星。谁招谢希逸，来共赋圆灵。
永昌道中度澜沧江铁索桥谒武侯祠作
作者：宋湘
朝代：清
体裁：古风

澜沧江，戒金齿，天上明河落地底。万山盘束不得舒，阴风浊浪无终始。铁索桥，如虹长，截空架造天茫茫。古来飞鸟仅得过，至今职贡通遐荒。七擒孟获在何处，行人能指烧兵路。万古云霄庙一区，莫漫驰驱过桥去。过桥去，重回头，洪涛亚木啼猿猴。中原尚有未了事，此间岂住武乡侯。武侯艰难古莫比，武侯事业斜阳里。谁识当年苦用心，呜呜尚有桥边水。吁嗟乎，开博南，通兰津。渡澜沧，为他人。开边之谣痛如此，莫把武侯比馀子。
永福寺
作者：宋湘
朝代：清
体裁：古风

十日湖上游，不知山里寺。稍闻烟外钟，始蹑归僧至。森森木蔽天，的的花散地。广殿何庄严，摩挲壁间字。此曲唱谁家，蒲团聊一憩。阶泉足新雨，一盏茶味异。我自不参禅，比邱笑有意。出纸索留诗，绮语惭难弃。
永福寺联
作者：宋湘
朝代：清
体裁：联

往来资白业；谈笑出红尘。
江上竹枝词·其一
作者：宋湘
朝代：清
体裁：词

一堆江树一江村，山作重城水作门。耕是洲田种洲地，麦花开到菜花园。
江上竹枝词·其三
作者：宋湘
朝代：清
体裁：词

下江山接上江青，一半知名半隐名。学得谁家好心眼，遥岑寸碧亦双明。
江上竹枝词·其二
作者：宋湘
朝代：清
体裁：词

樯头帆影与云参，风小单帆风大三。前面樯樯齐束笋，大家都过大江南。
江上竹枝词·其五
作者：宋湘
朝代：清
体裁：词

露冷空江烟有丝，东船西舫悄眠时。多情最是江心月，夜夜听人唱竹枝。
江上竹枝词·其四
作者：宋湘
朝代：清
体裁：词

吾舟来路是西南，避过风颠三月三。来到江南望江北，来时汉上柳毵毵。
江夜闻楚歌
作者：宋湘
朝代：清
体裁：七言律诗

莫是宫中旧舞腰，声声馀恨咽前朝。英雄儿女虞兮曲，落日哀猿下里谣。词客有魂留夜渚，孤舟无伴读离骚。如何一副千秋泪，不唱吾家大小招。
沙峡
作者：宋湘
朝代：清
体裁：五言律诗

东风绿沙峡，西出洞庭湖。沙水一以浅，湖山看欲无。渡人芳草坐，舟子夕阳沽。晚饭香鲑菜，樯鸦高可呼。
河南道中书事感怀五首·其一
作者：宋湘
朝代：清
体裁：五言律诗

十日河南路，年荒不忍看。青苗收稿易，黄土葬人难。不雨自何日，有田同一叹。草根能几把，过客亦登盘。
河南道中书事感怀五首·其三
作者：宋湘
朝代：清
体裁：五言律诗

亦知死不远，且复望生逃。道踣无人哭，春犁有梦操。乞钱中妇跽，贱卖小儿号。恨不冥闻见，人间竟尔曹。
河南道中书事感怀五首·其二
作者：宋湘
朝代：清
体裁：五言律诗

三十万粮账，饥民殊未知。君恩如此厚，漕运到何迟。尽室驱儿女，无声痛别离。马头南北望，何处去流移。
河南道中书事感怀五首·其五
作者：宋湘
朝代：清
体裁：五言律诗

保富谈何易，怜贫法亦难。古来惟积贮，一饱不波澜。帝德瞻天大，民流叹海宽。监门图一幅，谁奏九重看。
河南道中书事感怀五首·其四
作者：宋湘
朝代：清
体裁：五言律诗

昨过古昆阳，连村夜劫粮。午时散鸡犬，今日聚豺狼。此辈原拚尽，为官何策长。天河无限水，安得化成浆。
泊潮音街口待尧山药径不至
作者：宋湘
朝代：清
体裁：七言绝句

空江无月雾凄凄，一树人家柳尚齐。独引渔灯番楚些，潮声已过大通西。
泊龙川江口得博罗军营捷信走柬前太守伊墨卿先生二首·其一
作者：宋湘
朝代：清
体裁：五言律诗

吉语定如何，江头一放歌。愁诗今作少，村酒夜沽多。肉可千家食，人经百剑磨。翻悲孤寡地，无泪洗兵戈。
泊龙川江口得博罗军营捷信走柬前太守伊墨卿先生二首·其二
作者：宋湘
朝代：清
体裁：五言律诗

自有罗浮乱，西湖客不归。只身舟泛泛，满路叶飞飞。即喜家还在，来携春未违。回头忽悽绝，何事故人非。
法梧门前辈玉延秋馆图属题·其一
作者：宋湘
朝代：清
体裁：五言律诗

潇洒梧门老，官贫道自尊。何人此描写，佳话到盘飧。斸玉翻山骨，提镵倚树根。不看书满屋，真认野人园。
法梧门前辈玉延秋馆图属题·其二
作者：宋湘
朝代：清
体裁：五言律诗

夜雨开樽好，秋风煮玉香。囫囵知味少，清淡得甘长。说士原无肉，成仙信有粮。平生牙慧及，卖饼愧公羊。
泞道示仆
作者：宋湘
朝代：清
体裁：五言律诗

我还尘满面，尔敢足争人。努力泥涂走，回头虎豹瞋。目原无富贵，心莫枉酸辛。归去衣聊浣，先酬五字新。
泞道示仆
作者：宋湘
朝代：清

我还尘满面，尔敢足争人。努力泥途走，回头虎豹嗔。目原无富贵，心莫枉酸辛。归去衣聊浣，先酬五字新。
洗马
作者：宋湘
朝代：清
体裁：五言律诗

辛苦年年共，长鸣马亦悲。沙场经百战，皂枥伏多时。骨肯千金卖，心留一日知。殷勤为洒刷，牵向濯龙池。